**ПРОТОКОЛ ОТ ДВАДЕСЕТ И ДЕВЕТОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено посредством видеоконферентна връзка на 24 януари 2022 година, начало 09:00 часа**

От общо 51 общински съветници участваха 49. Отсъстваха Бедрос Пехливанян и Веселин Велчев. Заседанието беше открито и ръководено от Иво Пазарджиев – Председател на Общински съвет – Русе.

**Г-н Иво Пазарджиев:** Добро утро, колеги. Моля всички да активирате приложението „Пулт за гласуване“. Ще извършим проверка на кворума посредством пулта за гласуване. Моля да стартираме проверка на кворума. Тридесет и осем души са се регистрирали по електронна система. Имаме необходимия кворум да започнем нашата работа. Откривам двадесет и деветото редовно заседание на Общински съвет – Русе. Уважаеми колеги, уважаеми дами и господа, уважаеми русенци, през последната седмица нашият град и държавата бяха потресени от жестоко убийство, от което пострада наша съгражданка. Още по-тежко за нас е, че от това ужасно деяние пострада семейството на наш уважавам колега. В моменти като този, политическите различия остават на заден план и напред би трябвало да излезе съпричастността. През последната седмица разговарях с много колеги общински съветници. Всички бяха изключително потресени и съпричастни към мъката на семейство Пехливанян. Въпреки, че заседаваме чрез видеоконферентна връзка, моля с едноминутно мълчание да почетем паметта на госпожа Еранохи Пехливанян и да бъдем съпричастни към семейство Пехливанян.

***Едноминутно мълчание в памет на госпожа Еранохи Пехливанян.***

 **Г-н Иво Пазарджиев:** Благодаря ви. Започваме, има две изказвания заявени. Госпожа Наталия Кръстева е заявила, господин Орлин Дяков ще направи изказване. Заповядайте, господин Дяков.

 **Г-н Орлин Дяков:** Добро утро на всички! Уважаеми колеги и скъпи съграждани, свидетели сме на ескалираща агресия и обществено разединение и най-страшното, шокираща по своята жестокост и арогантност престъпност. Русе е градът на първите неща, с които русенци толкова се гордеем. В момента е черен лидер, където живота на хората последните дни беше белязан от насилие над лекари и здравни работници, стряскащо водеща черна статистика на заболеваемост от Ковид, а това, което наистина разтърси сърцата на всички русенци е кървавото злодеяние отнело живота на една прекрасна жена, майка и съпруга – Еранохи Пехливанян. С искрено съпричастие и болка се присъединяваме към скръбта на нашия обичан и уважаван колега и приятел Бедрос Пехливанян. Един човек за когото човечността и етичността винаги са били водещи във взаимоотношенията с хората. Не си сам, приятелю. Приканвам ви всички общински съветници от Русе да се обединят в името на възстановяване на етичността, мира и сигурността на жителите на града. Когато нападките и злостните хули минават всякакви граници на нормалното и на възпитанието, това слага тежък отпечатък върху цялото общество. Надигащата се вълна от несигурност и омраза е на път да ни върне към тъмните престъпни времена, от които смятахме, че сме се отървали завинаги. Страхът, който сковава сърцата на хората и ескалиращото напрежение във взаимоотношенията, делението и агресията трябва да бъдат спрени. Нека Русе бъде първият град, където гражданите се обединят не от омраза, а от дълбокото съзнание за обща цел. Свеждаме глави пред паметта на невинната жертва Еранохи Пехливанян и се молим за утеха на скърбящите й близки. Благодаря за вниманието.

 **Г-н Иво Пазарджиев:** Благодаря, господин Дяков. Госпожа Росица Георгиева, заповядайте.

 **Г-жа Росица Георгиева:** Благодаря, господин Председател. Уважаеми господин Кмет, уважаеми колеги. На основание чл. 76. Ал. 7 от Правилника за организацията и дейността на Общински съвет – Русе и неговите комисии и взаимодействието му с общинска администрация, взимам думата за изказване извън въпросите от дневния ред, за да изразя позицията на общинските съветници от групата „Патриотите – ВМРО“ относно проявеното преди няколко дни насилие срещу д-р Ивайло Иванов –общопрактикуващ лекар в с. Ново село, на медиците от УМБАЛ „Медика“. Осъждаме като крайно неприемливи всички прояви на агресия, заплахите за убийство към лекари, медицински сестри и санитари са абсолютно недопустими. Ние всички като общество дължим огромен респект към всички медици, които понасят в най-голяма тежест пандемията и са на първа линия, за да пазят човешкия живот и здраве. Медиците на първа линия са поставени пред огромни изпитания, преминавайки от четвърта в пета вълна на пандемията, без ден почивка. Нека бъдем безкомпромисни към такива прояви и да покажем като общество, че твърдо се противопоставяме на безочливото поведение, агресия и посегателство срещу личността. Агресията няма повече място в нашето ежедневие. Не приемаме никаква форма на агресия срещу лекари, фармацевти, професионалисти по здравни грижи, санитари и шофьори на линейки, които всеки ден пренебрегват себе си, за да помогнат на друг вярващ или невярващ, а накрая просто човек, който се нуждае от квалифицирана медицинска помощ основана на медицинската наука и практика. Призоваваме компетентните органи за стриктно прилагане на законодателните мерки и налагане на най-строги санкции за всеки позволил си да извърши физическа саморазправа и да засегне достойнството и авторитета на работещите в сферата на здравеопазването. Обръщаме се към всички хора, да оценяват труда на всички лекари, медицински сестри и санитари, да уважават професионализма им и да отдадем своята благодарност за ежедневните грижи, които полагат в интерес на здравето и живота на пациентите. На всички вас, работещи в сферата на образованието, дължим огромно уважение и признателност. Благодаря.

 **Г-н Иво Пазарджиев:** Благодаря на госпожа Георгиева. На председателския съвет, който беше преди тази сесия политическите сили се обединиха да излезем с декларация или с обръщение до съответните институции. Най-вероятно ще бъдат извършени консултации през следващите дни, за да бъде направено на следващото заседание на Общински съвет по съответния ред. Благодаря, колеги. Започваме с нашата работа. Има едно предложение за извънредна точка, имате го получено на електронните пощи още в петък. Само секунда, че имам някакъв проблем с таблета. Предложението е с Вх. № 41/21.01.2022 г. относно „Приемане на мерки за подпомагане на таксиметровия бранш за преодоляване на икономическите последици от разпространението на COVID 19 и наложените в тази връзка ограничения“. Предлагам точката да бъде включена като точка двадесета, преди изказването на господин Мариян Димитров. Има ли други предложения по дневния ред? Не виждам. Гласуваме първо моето предложение за включване като двадесета точка. Моля да стартираме системата за гласуване. Моето устройство не работи.

**Гласуване по извънредното предложение да влезе в Дневния ред под Точка 20**

**КВОРУМ – 40. С 40 гласа „за”, 0 „против” и 0 „въздържали се” се прие предложението.**

 **Г-н Иво Пазарджиев:** Гласуваме дневния ред като цяло. Моля да стартираме системата за гласуване.

**КВОРУМ – 44. С 44 гласа „за”, 0 „против” и 0 „въздържали се” се прие следния проект за**

**ДНЕВЕН РЕД:**

1. К.л. № 714 Отчет за изпълнение на Годишния план за приватизация на общинска собственост през 2021 г. и приемане на Годишен план за приватизация на общинска собственост през 2022 г.
2. К.л. № 713 Приемане на Годишна програма за управление и разпореждане с имотите – общинска собственост през 2022 година
3. К.л. № 731 Откриване процедура за провеждане на публичен търг с явно наддаване за продажба на недвижим имот – ЧОС, с адрес гр. Русе, местност „Слатина – Индустриален парк - Русе
4. К.л. № 716 Откриване процедура за провеждане на присъствен публичен търг с тайно наддаване, за учредяване възмездно право на строеж върху общински поземлен имот, с адрес гр. Русе, ж.к. „Дружба 1“, ул. „Гео Милев“, при условията на чл. 37, ал. 2 от ЗОС
5. К.л. № 715 Утвърждаване списъци на общински жилища, на основание чл. 42, ал. 2 от Закона за общинската собственост
6. К.л. № 717 Откриване процедура за провеждане на публичен търг с явно наддаване за продажба на общински недвижими имоти, находящи се в с. Сандрово, Община Русе
7. К.л. № 718 Даване на съгласие за учредяване възмездно право на прокарване и сервитут на техническа инфраструктура – водопроводно отклонение, водомерна шахта и водопровод през ПИ 47336.63.369 с НТП - пасище, публична общинска собственост
8. К.л. № 719 Учредяване безвъзмездно право на управление върху част от общински недвижим имот в град Русе, кв. „Средна кула“, ул. „Йордан Йовков“ №12, на ОД на МВР – Русе за нуждите на Участък „Средна кула“ към Първо районно управление
9. К.л. № 720 Отдаване под наем на имот - частна общинска собственост, за нуждите на Сдружение „Вивамакс“
10. К.л. № 721 Отдаване под наем на имот - частна общинска собственост, за клуб на Сдружение „Русенска търговско-индустриална камара“
11. К.л. № 722 Провеждане на публичен търг с явно наддаване за отдаване под наем на част от сгрaда – публична общинска собственост, разположена в село Семерджиево, Община Русе
12. К.л. № 723 Отдаване под наем на обособени части от имоти - публична общинска собственост, предоставени за управление на учебни заведения на територията на Община Русе
13. К.л. № 724 Отдаване под наем на части от терени - публична общинска собственост, за разполагане на преместваеми обекти по чл. 56 от ЗУТ на държавно предприятие „Български спортен тотализатор“
14. К.л. № 729 Поправка на фактическа грешка, допусната в Решение № 749, прието с Протокол № 28/13.12.2021 г. на Общински съвет - Русе
15. К.л. № 725 Приемане на наредба за изменение и допълнение на наредба № 16 на Общински съвет Русе за определянето и администрирането на местните такси, цени на услуги и права на територията на община Русе
16. К.л. № 726 Одобряване на споразумение за сътрудничество
17. К.л. № 727 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – ел. кабел ниско напрежение до ПИ 63427.153.2177 в м. „Караач“, землище на гр. Русе
18. К.л. № 728 Даване на Разрешение за изработване на проект за Подробен устройствен план – план за застрояване за ПИ с идентификатор 63427.149.361, местност „Касева чешма“, землището на гр. Русе, община Русе
19. К.л. № 730 Отчет за дейността на Общински съвет – Русе и неговите комисии за периода юли 2021 г. – декември 2021 г.
20. Приемане на мерки за подпомагане на таксиметровия бранш за преодоляване на икономическите последици от разпространението на COVID 19 и наложените в тази връзка ограничения
21. Заявление за изказване от Мариян Димитров – вх.№ 35/2022 г.

**Точка 1**

**К.л. № 714 Отчет за изпълнение на Годишния план за приватизация на общинска собственост през 2021 г. и приемане на Годишен план за приватизация на общинска собственост през 2022 г.**

 **Г-н Иво Пазарджиев:** Госпожа Златомира Стефанова ще докладва. Заповядайте.

**Г-жа Златомира Стефанова:** Уважаеми господин Председател, уважаеми общински съветници, аз също се присъединявам към вашата декларация. Изказвам съболезнования на господин Пехливанян и на неговото семейство. Започвам с К.л. № 714. Предложението е в изпълнение на Закона за приватизацията и следприватизационния контрол съгласно който Общинския съвет по предложение на Комисията по приватизация и следприватизационен контрол следва да приеме: първо отчета за изпълнението на годишния план за приватизация през 2021 г и годишния план за приватизация на общинска собственост през 2022 г.. Годишният план за приватизация на общинска собственост през 2021 г. е приет с Решение от месец януари и се допълва с две решения – от месец март и от месец ноември 2021 г. В плана бяха включени 13 общински обекта със стопанско предназначение, както и акции на Община Русе в капитала на две търговки дружества. През 2021 г. въпреки 4 заявления от граждани, бяха реализирани само 2 приватизационни продажби, като приходите са в размер на 123 641 лева. Комисията по приватизация и следприватизационен контрол предлага в плана за приватизация на общинската собственост през 2022 г. да бъдат включени останалите 11 нежилищни имота. Годишния план за приватизация след ваше решение ще бъде публично оповестен и може по всяко време да бъде допълван и актуализиран, стига да има инвеститорски интерес и с ваше одобрение. Благодаря ви, ако има въпроси сме на разположение.

 **Г-н Иво Пазарджиев:** Благодаря на госпожа Стефанова. Госпожа Луиза Попова е написала в общия чат, че има проблем с таблета. Ако е наблизо и има възможност, нека да дойде в залата. Тук са IT – специалистите, да й решат проблема с таблета. Има ли някакъв проблем? Добре. Заявки за изказвания в общия чат не виждам. Режим на гласуване по точката, моля.

**КВОРУМ – 46. С 43 гласа „за”, 1 „против” и 2 „въздържали се” се прие**

**РЕШЕНИЕ № 767**

На основание чл. 21, ал. 2, във връзка с чл. 21, ал. 1, т. 12 и т. 24 ЗМСМА и чл. 6, ал. 2 от Закона за приватизация и следприватизационен контрол, Общинският съвет реши:

1. Приема отчета за изпълнение на Годишния план за приватизация на общинска собственост през 2021 г., съгласно Приложение №1.
2. Приема Годишен план за приватизация на общинска собственост през 2022 г., съгласно Приложение №2.

 **Г-н Иво Пазарджиев:** Госпожо Попова, по тази точка как гласувате? Така. Продължаваме с втора точка.

 **Г-жа Луиза Попова:** Извинявайте, написала съм в общия чат „ЗА“.

 **Г-н Иво Пазарджиев:** Добре. Ако имате възможност, заповядайте с таблета, за да оправим проблема.

 **Г-жа Луиза Попова:** Добре.

**Точка 2**

**К.л. № 713 Приемане на Годишна програма за управление и разпореждане с имотите – общинска собственост през 2022 година**

 **Г-жа Златомира Стефанова:** Аз ще докладвам отново. Уважаеми господин Председател, уважаеми общински съветници. По време на комисиите бяхме предоставили по тази точка, тъй като е по-обширна, презентация, която се надяваме, че всички сте получили по имейлите. Също така, не мисля да я зареждаме отново, тъй като тя беше гледана във всичките комисии. На кратко само ще обобщя, че съгласно чл. 8, ал. 9 от ЗОС, Общинския съвет по предложение на Кмета на общината, най-късно до приемането на бюджета за съответната година, приема годишната програма за управление и разпореждане с имотите – общинска собственост, която се изготвя в съответствие с основните цели, принципи и приоритети на придобиване, управление и разпореждане с общински имоти, които са залегнали в стратегията за управление на общинската собственост. Тя съдържа: Точка 1 – прогноза за очакваните приходи и необходимите разходи, които са свързани с придобиването, управлението и разпореждането с имотите – общинска собственост. В тази презентация бяхме ги направили съвсем ясно, за да видите по различните пера, какво очакваме като приходи и разходи. Описания на имотите, които общината има намерение да предложи за предоставяне под наем и за продажба през 2022 г., изтеклите договори, също така и договорите, които тепърва ще изтекат, които ще отдаваме под наем. А относно продажбата, това са основно направена програма по заявления на гражданите. Описание на имотите, които общината има намерение да придобие в собственост и способите за тяхното придобиване. Годишната програма включва прогнозата за приходите и разходите, както и имотите, които през 2022 г. ще се отдават и са предмет на разпореждане. Тук е мястото където да уточня, че както всяка година, програмата я предлагаме тази година съвсем навреме, защото имахме време да се подготвим и поради многото заявления на гражданите, за да не се забавят, всъщност за да не се забави и администрацията, тази програма може да бъде допълвана през годината по заявление на гражданите, с ваше решение. Ако имате въпроси сме на разположение. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Режим на гласуване…Момент! Станимир Станчев…Господин Станчев, по погрешка ли натискате нещо или искате да вземете думата?

 **Г-н Станимир Станчев:** Чуваме ли се?

 **Г-н Иво Пазарджиев:** Да.

 **Г-н Станимир Станчев:** Изказване. Тъкмо пишех в общия чат.

 **Г-н Иво Пазарджиев:** Да, заповядайте.

 **Г-н Станимир Станчев:** Благодаря. Уважаеми господин Кмете, уважаеми колеги. С интерес следяхме това, което ще предложи общинска администрация за включване в Програмата за управление на общинска собственост и продажбите и тъй като преди две години, ние получихме едно обещание всеки един имот, че ще му бъде направен обстоен анализ. По време на комисиите такъв анализ съобразно имотите, които се предлагат, ние от нашата група не видяхме. Ако е имало, явно не е стигнало до нас. Беше ни обещано тогава, че няма да се продават имоти на килограм и да се предлагат за продажба, а след изготвяне на анализ. Ние държим да получим този анализ за тези имоти, които са предложени и второ, което казваме нашата група е, че има част от имотите, които са силно подценени. В тази програма пише, че очаквания приход от продажбата на 48 жилища е 1 000 000 лева. Всеки един, който има представа как долу-горе вървят имотите, може да си направи сметка дали това е подценено или надценено, защото ако разделите идваше по 20 000 лева. Аз питам, това ли е политиката на общината, да продава евтино на килограм, защото не е тайна, че в Русе вече наричаме Община Русе една така добра „брокерска къща“ и „агенция за недвижими имоти“, както ще видите и от следващите материали. Благодаря.

 **Г-н Иво Пазарджиев:** Благодаря на господин Станчев. От името на администрацията – господин Кристиян Вълчев.

 **Г-н Кристиян Вълчев:** Уважаеми господин Председател, уважаеми господин Кмет, уважаеми госпожи и господа общински съветници, уважаеми граждани. Бих искал да кажа това, че Програмата за управление и разпореждане с общинска собственост е една прогноза. Също така да спомена, че ние правим анализ на абсолютно всеки един имот, като същото това важи и за оценителя, който оценява недвижимия имот, който предстои да бъде за разпореждане. Аз не знам какво точно имате в предвид, но така или иначе Комисията по общинска собственост, която е спомагателен орган, подробно разглежда всяка преписка преди да е постъпила на вашето внимание. Именно това е функцията на тази комисия, да разглежда всяка една разпоредителна сделка и да я разгледа подробно, като знаете, присъстват в нея общински съветници от всички групи, които са компетентни в тази област. Така че, аз не мисля, че не се прави анализ, даже тъкмо обратното. През последните две години се прави доста сериозен анализ, а също така и се ревизираха оценките, които преди това са били извършвани и те отговарят в момента на изискванията на закона, което до преди това, смея да твърдя, че в някои отношения беше спорно, така да се каже. Отделно от това, Вие което визирате като прогнозен приход от общинските жилища, не, ние не мислим, че ще бъдат в размер на 1 млн. Ако се реализират, те биха били много повече, но това е една прогноза и ние заложихме такова число, понеже бюджетирането е така съставено, че да може да отговори поне на минималния резултат. Ние не гарантираме, че 48 жилища ще бъдат продадени, т.е. ние сме заложили едно число чисто ориентировъчно, може би около 1/3, за да можем да се предпазим именно от това, да не може да не се случи това число и реално бюджета да бъде поставен доста в сериозно изпитание. Така че ние това съобразихме. Смятаме, че, ако се реализират сделките, ще бъде много по-голямо числото. Това беше водещо за нас. Ние не смятаме да се продават имотите на килограм или така както се каза. Изобщо това не отговаря на истината, тъй като знаете, че всяка една разпоредителна сделка е с ваше одобрение. Така или иначе, ние смятаме да подходим с високо внимание към всяка една разпоредителна сделка, която ще се предложи и лично да оглеждаме всеки един имот, а разпореждането да бъде по пазарни цени. Това е за сега. Благодаря ви.

 **Г-н Иво Пазарджиев:** Благодаря на господин Вълчев. Реплика на Станимир Станчев. Преди да започне той, моля, всички участници в заседанието да включат камерите си, тъй като това е едно от изискванията съгласно нашите правила. Господин Станчев, заповядайте. Имаме ли връзка със Станимир Станчев? Беше заявил реплика в общия чат.

 **Г-н Станимир Станчев /реплика/:** А, извинявайте. Изключил съм си микрофона. Чуваме ли се сега?

 **Г-н Иво Пазарджиев:** Да, сега Ви чуваме. Заповядайте.

 **Г-н Станимир Станчев /реплика/:** Да, благодаря Ви. Извинявам се, господин Председател. По навик изключвам микрофона. Уважаеми господин Вълчев, изслушах внимателно Вашето изказване. То, долу-горе казахте…Ами тя Комисията по общинска собственост щом е преценила, значи всичко е ок. Аз не омаловажавам труда на Комисията по общинска собственост, само че искам да Ви напомня, че по силата на ЗМСМА, Общинския съвет е органа, който взема решенията. И това, което ние казваме е, че, за да се обосновете за всеки един имот, ние бихме желали да получим анализа, който Вие както казвате сте извършили за съответния имот преди да го предложите? Нали така? Казваме, че това нещо, този анализ, до сега не беше или не е стигал до нас. Може да го е имало, но по една или друга причина, ние не сме го получили и Ви благодаря, че Вие потвърдихте моята теза, че Вие съвсем предпазливо, така да го кажа по-меко, залагате някаква минимална сума, за да може след това, да отчете преизпълнение на приходите и да се похвалите, колко много пари е събрала общината и по една практика, знаем как ще се разпределят парите, които са в преизпълнение. А относно тези анализи, има и философия на управление на имотите или по-точно визия за управлението. Точно тук ни се губи и на нас тънкия момент. Когато ние сме в града на първите неща, защо позволяваме да не придобием един общински примерно хотел, при което имаме сега чудесна възможност. То беше в предната точка, където е включен хотел „Сплендид“. Но явно визията за управление и стратегията Вашата, не съвпада с нашата и затова може би. Благодаря.

 **Г-н Иво Пазарджиев:** Благодаря, господин Станчев. Дуплика за господин Кристиян Вълчев.

 **Г-н Кристиян Вълчев /дуплика/:** Уважаеми господин Кмет, уважаеми господин Председател, госпожи и господа общински съветници.Това, което сподели господин Станчев е негова позиция, но бих искал да кажа и да дам по-скоро един пример за това как общинската администрация подходи към имоти, които са т.нар. „спящи имоти“. И какво е това? Това е имоти, в които Община Русе е в съсобственост, където миналата година от реализацията на три такива имота, общината придоби и се разпореди с тях и придоби сумата от над 90 000 лева. Като информация бих искал да ви кажа това, че от въпросните три имота общината получаваше приход месечен от 11 лева. Това са от три имота, които в продължение на много години стояха така, тъй като общината е с някакъв дял в тях и не успя по никакъв начин да провежда своята политика. Именно тези пари ще бъдат използвани, както и всички от разпоредителни сделки по ЗПФ и те не могат да бъдат разпределяни за заплати и неща, които Вие споделихте, а могат да бъдат разпределяни във визирания, мисля че чл. 137, ако не се лъжа беше, за изграждане на…

 **Г-н Иво Пазарджиев:** Времето изтича, моля да се ориентирате към приключване.

 **Г-н Кристиян Вълчев /дуплика/:** …да, за изграждане на инфраструктура и придобиване на нови имоти. Това е, което бих искал да Ви кажа. Благодаря ви.

 **Г-н Иво Пазарджиев:** Благодаря на господин Вълчев. Други изказвания по точката? Не виждам в общия чат. Режим на гласуване по точката, моля. По електронна система 38 „за“, 1 „против“, 7 „въздържали се“. Луиза Попова ръчно „за“.

**КВОРУМ – 47. С 39 гласа „за”, 1 „против” и 7 „въздържали се” се прие**

**РЕШЕНИЕ № 768**

На основание чл. 21, ал. 2, във връзка с чл. 21, ал. 1, т. 8 и чл. 52, ал. 5, т. 1 и т. 2 от ЗМСМА, чл. 8, ал. 1 и ал. 9 от ЗОС и чл. 4, ал. 2 от Наредба №1 на Общински съвет – Русе, Общинският съвет реши:

 1.Приема Годишна програма за управление и разпореждане с имотите – общинска собственост в Община Русе през 2022 година.

 Приложение № 1 – Годишна програма за управление и разпореждане с имотите – общинска собственост в Община Русе през 2022 година.

 2.При отдаване под наем, под аренда, при разпореждане (извън случаите на приватизация) с имоти и вещи – общинска собственост, в случаите на възлагане изпълнението на дейностите и за ползване на дървесина и недървесни горски продукти от горски територии – общинска собственост, които се намират на територията, (в т.ч. и в землището) на съответното населено място, включено в териториалните граници на Община Русе, (с изключение на общинския административен център – град Русе), определя:

 - 30% от постъпленията от продажбата на общински нефинансови активи да се ползват за финансиране на изграждането , за основен и текущ ремонт на социалната и техническата инфраструктура на територията на съответното населено място (кметство) по местонахождение на обекта на продажбата;

 - 30% от постъпленията от разпореждането с друго общинско имущество, от наем, от аренда (в т.ч. и на земеделски земи и горски територии – общинска собственост), от ползването на дървесина и недървесни горски продукти от горски територии – общинска собственост, да се ползват за изпълнение на дейности от местно значение в съответното населено място (кметство) по местонахождение на обекта, от който е реализиран прихода.

**Точка 3**

**К.л. № 731 Откриване процедура за провеждане на публичен търг с явно наддаване за продажба на недвижим имот – ЧОС, с адрес гр. Русе, местност „Слатина – Индустриален парк - Русе**

 **Г-н Иво Пазарджиев:** Госпожа Златомира Стефанова, заповядайте.

 **Г-жа Златомира Стефанова:** Благодаря, господин Председател. Уважаеми общински съветници, в общината е постъпило заявление от фирма „ЕС ГЕ ЕМ Пластикс“ ЕООД, за да закупи имот – общинска собственост, представляващ незастроен поземлен имот, с идентификатор както ви е изброен по контролния лист, който се намира в м. „Слатина“ – Индустриален парк с площ 21 652 кв. м. с трайно предназначена територията урбанизирана с начин на тройно ползване за друг вид производствен складов обект съгласно регулационния план на град Русе. Във връзка с подаденото от „ЕС ГЕ ЕМ Пластикс“ ЕООД заявление за инвестиционния проект, за дейността дизайн и производство на матрици за шприцване на пластмаси от Дирекция „Екология и транспорт“ при общината е изразено становище съгласно което не очакваме отрицателно въздействие върху околната среда, включително замърсяване на води, почва, флора и фауна. Пазарната стойност на поземления имот е в размер на 1060 000 лева без дължимите данъци и такси, като данъчната оценка е в размер на 324 318, 80 лева. В свое заседание Комисията по общинска собственост с протокол от 06.12.2021 г. дава съгласие за провеждане на процедура за продажбата на имота чрез публичен търг с явно наддаване след решение на Общински съвет – Русе. По комисиите имаше доста въпроси относно самата фирма, затова мога да кажа, че тази процедура, която ние откриваме, подчертавам, е за провеждане на публичен търг с явно наддаване за продажба на недвижим имот, а самата фирма ще си подаде заявление към РИОСВ разбира се, за да си получи всички необходими документи. Т.е., ние не провеждаме този търг само за фирмата, това е публичен търг с явно наддаване. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Режим на гласуване по точката, моля. Господин Асен Даскалов поиска прегласуване. Господин Даскалов, по каква причина искате прегласуване само?

 **Г-н Асен Даскалов:** Господин Председател, просто обърках бутона. Съжалявам.

 **Г-н Иво Пазарджиев:** Да, няма проблем. Да започнем гласуването наново. Написа го още по време на гласуването господин Даскалов. Госпожа Луиза Попова отчитам ръчно, че е „за“. Стартирана е системата, моля гласувайте, колеги. По електронна система 47 „за“, 0 „против“, 1 „въздържали се“.

**КВОРУМ – 49. С 48 гласа „за”, 0 „против” и 1 „въздържали се” се прие**

 **РЕШЕНИЕ № 769**

 На основание чл. 21, ал. 2, във връзка с чл. 21, ал. 1, т. 8 от ЗМСМА, , чл. 35, ал. 1 и чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе и Протокол №24/06.12.2021 г. на КОС, Общински съвет реши:

 Дава съгласие за откриване процедура за провеждане на публичен търг с явно наддаване за продажба на незастроен недвижим имот – частна общинска собственост, представляващ поземлен имот с идентификатор 63427.333.122 по Кадастралната карта и кадастралните регистри /КККР/ на град Русе, с адрес град Русе, местност „Слатина“ – Индустриален парк – Русе, с площ от 21 652 кв.м., трайно предназначение на територията: Урбанизирана, с начин на трайно ползване: За друг вид производствен, складов обект, а съгласно регулационния план на град Русе, представляващ УПИ XIII-106 пп в кв. 888, предмет на Акт №5542/25.09.2008 г. за частна общинска собственост, вписан под №77, том 41, вх. рег. №15743/03.10.2008 г. по описа на Служба по вписванията – Русе към Агенция по вписванията, с начална тръжна продажна цена 1 060 000,00 лева (един милион и шестдесет хиляди лева), без дължими данъци и такси.

 Дължимите данъци и такси са за сметка на спечелилият участник – купувач.

**Точка 4**

**К.л. № 716 Откриване процедура за провеждане на присъствен публичен търг с тайно наддаване, за учредяване възмездно право на строеж върху общински поземлен имот, с адрес гр. Русе, ж.к. „Дружба 1“, ул. „Гео Милев“, при условията на чл. 37, ал. 2 от ЗОС**

 **Г-н Иво Пазарджиев:** Госпожа Златомира Стефанова ще докладва. Заповядайте, госпожо Заместник-кмет.

 **Г-жа Златомира Стефанова:** Уважаеми господин Председател, уважаеми общински съветници, това е предложение, което внасяме за втори път. Процедурата за ул. „Гео Милев“ при условията на чл. 37, ал. 2 от ЗОС, всъщност това е желанието на общината да придобие готови апартаменти, което внасяме за първи път. Пазарната стойност на описаното право на строеж предлагана за учредяване, определена от лицензиран оценител е на 234 700 лева като данъчната оценка на правото на строеж в изграждане на описаната сграда съгласно удостоверение издадено от Дирекция „Местни данъци и такси“ при Община Русе е в размер на 365 073 лева. Средната продажна цена на квадратен метър жилищна площ, която е изведена от лицензиран оценител след проучване на пазара на разпоредителните сделки, субекти, жилища до 70 квадрата в град Русе, квартал „Идеален център“, „Хъшове“, „Ялта“, „Възраждане“, „Алеи Възраждане“, „Цветница“, „Широк център“, „Кооперативен пазар“, „Здравец“, „Здравец – Изток“, „Найден Киров“, „Дружба 1-2-3“, „Родина 1-2-3“ е в размер на 1605 лв./кв. м. Предлаганите и предоставените в собственост на Община Русе жилища срещу учредено право на строеж с общ размер на жилищната застроена площ, която минимум е посочена от 227,46 кв. м. или по-голяма като съобразяват изискванията на чл. 40, ал. 1 от ЗУТ с описванията на изискванията в контролния лист. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Режим на гласуване по точката, моля.

 **Г-н Илиян Илиев:** Господин Председател, искам да направя изказване.

 **Г-н Иво Пазарджиев:** Добре. Спрете гласуването. Господин Илиев, имаме приети правила и това трябва да става чрез заявяване в общия чат.

 **Г-н Илиян Илиев:** Да, ама не свети пулта за гласуването, да мога да натисна за изказване да подам.

 **Г-н Иво Пазарджиев:** Моля за напред да го правите в общия чат. Заявките за изказвания, тъй като по този начин е възприето. Заповядайте за изказване.

 **Г-н Илиян Илиев:** Ами, аз на комисията по ЗОРС и сега ще попитам администрацията. Считам, че общината не е защитила интереса си при посоченото обезщетение, което се иска 227,46 кв. м., тъй като от предвидения строеж, който ще бъде в размер на 2673 кв. м. считам, че това прави приблизително някъде около 10 %. И както вие знаете и всички колеги, обезщетенията, които вървят при такъв тип имоти са от 20-30%, т.е. общината наполовина иска да предложи имота, който ще се изгради. Считам, че трябва да се вдигне процента, който трябва да се изисква от строителя, който ще направи необходимото предложение и ще участва в търга. От общинска администрация ми обясниха, че това са 227 кв. м. чиста площ без общите части. Поиграх си да го смятам, някъде пак около 10 % прави с общите части на сградата, което пак е около три апартамента. За аналог ще дам сградата на бул. „Бозвели“, от която общината получи 8 апартамента и е приблизителна като площ на тази, която ще се изгражда в град Русе, квартал „Дружба“ и считам, че е занижено доста искането, което, т.е. предложението, което е направила общината и поради това правя предложение да се направи 20 % от 2673 кв. м., което прави приблизително около 534 кв. и се доближава до апартаментите, които сме получили от „Бозвели“ по аналогия. Там какъв е бил реда, че ще получим около 20 % от застроената площ, пък тук ще получим около 10 %. Там общината казва, че сега ги иска апартаментите. Какъв е проблема пак да ги искаме и сега, като застроена площ с общи части? Не виждам никакъв проблем, така че и както се знае и на пазара и питайте който и да е строител, когато се правят преговори за застрояване на терени в град Русе, минималното е около 20н %, да не говорим че има и около 30 %. Да, не е центъра, но гледаме да защитим интереса на общината. Считам, че поради тази причина, предложението, което трябва да бъде в документацията е 20 % от застроената площ от 2673 кв. м., по този начин да бъде изнесена точката. Такова предложение правя.

 **Г-н Иво Пазарджиев:** Благодаря на господин Илиев. Моля предложението в писмена форма в общия чат да се изпрати. Както съгласно правилата и както съгласно Правилника за организацията и дейността на Общински съвет. Господин Кристиян Вълчев от името на администрацията. Изказване или реплика ще му направите. Изказване от името на администрацията. Кмета посочи Кристиян Вълчев. Аз мислех, че на Комисия ЗОРС сме го изчистили този въпрос. Той господин Вълчев тогава докладва, тъй че сега ще го чуят и другите общински съветници.

 **Г-н Кристиян Вълчев:** Уважаеми господин Председател, уважаеми господин Кмет, уважаеми госпожи и господа общински съветници. Визираната сметка от господин Илиев е абсолютно същата като тази на бул. „Бозвели“, където ние в момента също така сме предложили обезщетяване на общината в бъдещия строеж и ще Ви кажа защо и каква е разликата. Разликата е данъчната оценка на правото на строеж, защото на „Бозвели“, който Вие визирахте тогава, данъчната оценка е била мисля, че около 700 000. Тук данъчната оценка е 365 000 и именно върху тази сума общината следва да бъде възмездена. Сметките ни са по така да се каже груба сметка по процент обезщетения, а по възмездяване на стойността и по отстъпеното право на строеж. В случая отстъпеното право е 365 000, т.е., ако общината продаваше това място и се разпореждаше да вземе сума срещу това учредяване на право, щеше да получи 365 073 лева. Сами можете да направите сметка за ново строителство колко апартамента могат да бъдат купени за тази стойност и стойността е разделена на средната стойност на квадратен метър, която ни е дадена от лицензирания оценител след подробен анализ на ново строителство и сметката показва, че ние не сме си я изчислили така да се каже по някакви „неясни причини“, а ние сме я изчислили на база тези числа, които сме ги получили от оценителя, от „Местни данъци и такси“ и от анализа. Това е. Благодаря ви.

 **Г-н Иво Пазарджиев:** Благодаря на господин Вълчев. Не виждам други заявки за изказвания в общия чат.

 **Г-н Илиян Илиев:** Господин Председател, реплика искам.

 **Г-н Иво Пазарджиев:** Господин Илиев, моля Ви да правите заявките за реплики, дуплики и изказвания в общия чат, както е прието и каквито са правилата. До момента нямаме проблем с това с колегите. Заповядайте за реплика.

 **Г-н Илиян Илиев /реплика/:** Уважаеми господин Кмет, уважаеми колеги и господин Вълчев. Считам, че така направеното от Вас изказване, че се водите от оценката на имота, който е направена като данъчна оценка едната, не е вярно. Общината е поставен субект на търговец в случая и поради тази причина считам и Вие много добре знаете, че когато се договарят такъв тип сделки на свободния пазар, не се гледа цената, а се договаря площта, която ще се получи. И от това изхождам за интереса на общината, че би трябвало и е правилно да се вземат 20 % от строителството, а не каква е цената. Строителят, който ще иска да изгради тази сграда би следвало да си знае риска и да си прецени възможностите. Ако отговаря на свободния пазар, повярвайте ми няма да му се предлага според оценката, а ще му се предлага обезщетението както е в процентно съотношение на сградата, застроена площ. Знаете много добре как вървят и стават сделките, още повече, че идвате от агенция за недвижими имоти, господин Вълчев и много добре знаете, как се спазаряват тези неща. Така че, не ми обяснявайте, че цената на оценката на „Бозвели“ е била 700 000, а сега е по-малка и това е водещото. Този, който ще иска да строи, много добре си е направил сметката и е преценил с тази площ колко пари ще спечели и колко може да отдели. Затова считам, че с цел защита на интереса на общината, би трябвало да приемете моето предложение от 20 % тъй като практиката навсякъде е такава и много се зарадва Кмета, когато стъпи на власт и дойде, му бяха дадени ключовете доколкото си спомням на 8 жилища от „Бозвели“, сега ще му дадат 3. Разликата нещо не съответства като застроена площ. Затова правя и си поддържам предложението.

 **Г-н Иво Пазарджиев:** Дуплика за господин Вълчев. Господин Илиев, чакам предложението Ви в писмена форма.

 **Г-н Кристиян Вълчев /дуплика/:** Уважаеми господин Председател, уважаеми господин Кмет, уважаеми госпожи и господа общински съветници. Всяко изказване има право, но тук в администрацията работят доста експерти, както и Вие се изразихте и аз приспадам към това число и така сме направили нещата, че да почиваме на сметки, които са от правилни източници. Също така трябва да знаете, че локацията е също основно перо и ние възмездяваме не нещо в бъдещето, а възмездяваме нещо, което сега ще бъде в готов вид и веднага. Така че сметката показва, че това, дори обезщетението, което щяхме да получим, ако беше по сегашните параметри даже може би щеше да бъде и по-малко. Но така или иначе, ние почиваме на база на тези анализи, които няма как да се договаряме нещо в бъдещето на база на някакъв процент, който почива на друга процедура. На вас ви предлагаме в момента процедура, която не е била правена почти никъде. И също така, тази процедура, ако беше толкова апетитна, нямаше да бъде извъртяна два пъти от общината и никой да не се яви. Това е.

 **Г-н Иво Пазарджиев:** Благодаря на господин Вълчев. Изказване за Станимир Станчев. Заповядайте, господин Станчев.

 **Г-н Станимир Станчев:** Благодаря Ви, господин Председател. Уважаеми колеги, имам няколко въпроса. Първия ми въпрос е към Вас. Доколкото си спомням, когато Вие вкарахте една промяна в Правилника, давахте право на Кмета да има право на изказване, дуплика и реплика. Нали така?

 **Г-н Иво Пазарджиев:** Да.

 **Г-н Станимир Станчев:** Тази промяна Вие я вкарахте. Сега аз питам, служители от общината, на база на какво се ползват с тези привилегии?

 **Г-н Иво Пазарджиев:** Господин Станчев, ще Ви отговоря. Нека да…

 **Г-н Станимир Станчев:** …по темата от Кмета или от неговите заместници? Защото гледам, че няколко пъти вече господин Вълчев, моите уважения, той се ползва с абсолютно всички привилегии от колегите общински съветници, което не ми се струва много редно. Ще апелирам, може би ще направим една друга корекция в Правилника за в бъдеще.

 **Г-н Иво Пазарджиев:** Господин Станчев, мога ли да Ви отговоря?

 **Г-н Станимир Станчев:** Като свърша изказването.

 **Г-н Иво Пазарджиев:** Да, ок, заповядайте.

 **Г-н Станимир Станчев:** Сега по същество. Искам да питам господин Вълчев, защото явно той е институцията „Недвижими имоти“ в Община Русе, какво ще се случи, ако на този търг се явят няколко кандидата? Те сами помежду си, могат ли да вдигнат процента? Защото това, което казахте преди малко, това е процедура, която почти не е правена. Поне така разбрах. Защото, ако това се случи, че те могат да наддават помежду си 8и да дадат по-добър процент от минимума, който си залага общинска администрация от 10 %, това в голяма част така решава дебата до този момент. Относно колегата Илиев – да, хубаво е общината да вземе по-голям процент, само че да не забравяме, че предния път е нямало никакъв участник доколкото си спомням. И какво искам да кажа. По-добре да се случват неща в града, отколкото не в тоя контекст, но ако това е заложено по процедура, че когато има наддаване могат да дадат по-голям процент, мисля че на нас ще ни свърши работа. Благодаря. Нека да ми отговори той и ще продължа след това.

 **Г-н Иво Пазарджиев:** Благодаря на господин Станчев. Това, което беше направено като промяна в нашия правилник, даваше възможност на Кмета или на посочен от него заместник-кмет или служител на общинската администрация да направи реплика или дуплика. В случая Кмета ми посочи, той е до мен и ми посочи, че както самото изказване, така и реплики и дуплики ще ги направи господин Вълчев, така че по силата на действащия правилник, ако имате предложение наистина за промяна, Вие сте опитен, знаете как да ги внесете, така че ще ги обсъдим. Изключен Ви е микрофона обаче. Не Ви чух.

 **Г-н Станимир Станчев:** Да, да. Благодаря. Ще го направя, просто сега се получава не много редно, но ние ще направим предложение. Благодаря.

 **Г-н Иво Пазарджиев:** Добре, господин Станчев. Благодаря. Изказване от името на администрацията във връзка с господин Станчев.

 **Г-н Кристиян Вълчев:** Уважаеми господин Председател, уважаеми господин Кмет, уважаеми госпожи и господа общински съветници. Това, което каза господин Станчев е напълно вярно. Процедурата е търг, така че ще бъде наддавано с обезщетения с реална площ. Така че, ако се явят двама, повече от един наддавачи, реално ще спечели този, който предложи по-голяма площ. Благодаря.

 **Г-н Иво Пазарджиев:** Благодаря на господин Вълчев.

 **Г-н Станимир Станчев:** Точно за това исках да направя уточнение. Благодаря.

 **Г-н Иво Пазарджиев:** Благодаря На господин Станчев.

 **Г-н Илиян Илиев:** Господин Председател, господин Станчев, искам да взема думата пак.

 **Г-н Иво Пазарджиев:** Господин Илиев, моля да го правите в общия чат. Правя Ви тази бележка може би за пети път в рамките на това заседание. Виждате, че всички други колеги го правят в общия чат заявките за изказване. Ако всички започнат да правят заявки за изказвания един през друг, няма как да има ред в заседанието. Така че, моля да го правите в общия чат, да си заявявате изказването. Сега какво искате да направите по процедура, първо да попитам?

 **Г-н Илиян Илиев:** Ами искам да направя изказване.

 **Г-н Иво Пазарджиев:** Вече направихте едно изказване по точката. Нямате право на второ.

 **Г-н Илиян Илиев:** Добре.

 **Г-н Иво Пазарджиев:** Благодаря на господин Илиев. Не сте внесъл писмено предложение. Гласуваме по точката, както е внесено от вносителя. Режим на гласуване, моля. По електронна система 31 „за“, 6 „против“, 8 „въздържали се“. Госпожа Луиза Попова е ръчно „за“.

**КВОРУМ – 46. С 32 гласа „за”, 6 „против” и 8 „въздържали се” се прие**

**РЕШЕНИЕ № 770**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 37, ал. 1 и ал. 2, чл. 41, ал. 2 от ЗОС, чл. 26, ал. 1, т. 3, чл. 36, ал. 1 и ал. 2, чл. 49, ал. 3, и чл. 50, ал. 2, т. 10 от Наредба №1 на Общински съвет – Русе за общинската собственост, Общински съвет - Русе реши:

Дава съгласие за провеждане на присъствен публичен търг с тайно наддаване, за учредяване възмездно право на строеж за изграждане на осеметажна жилищна сграда, с обществено-обслужващ партерен етаж, със застроена площ 712,80 кв.м., и с разгъната застроена площ (РЗП) от 2 673 кв.м. на всички надземни етажи, включително и партерния етаж, с подземен етаж (сутерен) на едно ниво със застроена площ от 891 кв.м., с обща площ на застройката от 3 564 кв.м., включваща надземни и подземен етажи, с основна височина на застрояване до 26 м., върху общински поземлен имот с идентификатор 63427.4.338 по КККР на гр. Русе, с адрес гр. Русе, ж.к. „Дружба 1“, ул. „Гео Милев“, с площ от 891 кв.м., трайно предназначение на територията: Урбанизирана, с начин на трайно ползване: Високо застрояване (над 15 m), а съгласно действащия Регулационен план на гр. Русе, представляващ УПИ XIII-2423 в кв. 850, предмет на АЧОС №7193/28.02.2014 г., вписан под №124, том 7, Н.Д. 1311, ДВР 2757, вх.рег. №2782 от 10.03.2014 г. по описа на Службата по вписвания – Русе, на стойност 365 073,10 лева, без дължими данъци и такси. Заплащането на цената на учреденото право на строеж да се извърши чрез предоставяне в полза на Община Русе на апартаменти/жилища със застроена площ до 70 кв.м. в друга/и сграда/и, които са собственост на спечелилия търга участник-суперфицияр, с обща жилищна застроена площ не по-малко (минимум) 227,46 кв.м., без включени прилежащите към съответните предлагани жилища идеални части от общите части на сградата/сградите в режим на етажна собственост, в която/които са разположени, мази и гаражи.

Предлаганите и предоставяните в собственост на Община Русе жилища срещу учреденото право на строеж, до общия размер на посочената по-горе жилищна застроена площ от 227,46 кв.м., да бъдат на територията на гр. Русе; да са разположени в сгради, построени и въведени в експлоатация след 2010 г., като се изключват сгради, разположени в следните квартали, местности на територията на гр. Русе: кв. „Източна промишлена зона“ /ИПЗ/, кв. „Тракция“, кв. „Захарна фабрика“, кв. „Веждата“, кв. „Новата махала“, кв. „Мидия Енос“, кв. „Дружба 2“ /“Мальовица“/, кв. „Чародейка“, местн. „Христо Македонски“ /“Кръста“/, Гара Разпределителна, кв. „Западна промишлена зона“ /ЗПЗ/, кв. „Средна кула“, кв. „Долапите“, кв. „Образцов чифлик“, кв. ДЗС.

Към момента на провеждане на тръжната процедура и разглеждане на подадените предложения за участие в публичния търг с тайно наддаване, участниците следва да предоставят документ за собственост на предлаганите жилища до размера на оферираната от съответния участник жилищната площ (която не може да бъде по-малка от минимално установената такава от 227,46 кв.м.), без включени идеални части от общите части на сградата в режим на етажна собственост, в която са разположени, мази и гаражи, както и Акт 14, Акт 15 и Удостоверение за въвеждане в експлоатация/Разрешение за ползване на сградата (когато участникът разполага с такива).

Община Русе да придобие в собственост апартаменти/жилища, освободени от всякакви вещни тежести и ограничени вещни права, за което в тръжната процедура кандидатът да представи съответно удостоверение за липса на тежести и справка по имот за извършените със същия сделки, спрямо предлаганите жилища, издадени от Агенцията по вписвания, Служба по вписванията – Русе. Условието за необремененост на жилищата с вещни тежести или ограничени вещни права, които Община Русе ще придобие, следва да е изпълнено както към момента на провеждане на тръжната процедура, така също, и към момента на сключване на договора за прехвърляне на собствеността спрямо жилищата в полза на Община Русе.

Апартаментите следва да бъдат в готов за експлоатация вид и да отговарят на следните изисквания:

- стените в помещенията на жилището да бъдат замазани с латекс;

- всички помещения да бъдат предадени с поставена подова настилка – ламинат или балатум;

- да са налице монтирани електрически контакти и ключове за осветление, както и монтирано на фасунга осветление в помещенията;

- мокрото помещение във всеки един от самостоятелните обекти да бъде с поставени фаянс, теракота, със санитария и монтирани батерия и душ;

- кухненското помещение да бъде с монтирани шкаф-мивка и батерия;

- прилежащата/ите тераса/и да бъдат с готова настилка;

- помещенията в жилищата да бъдат с монтирани интериорни врати и дограма.

Ако жилищата не отговарят на посочените изисквания, прехвърлителят се задължава в срок от 1 (един) месец от сключване на договора и прехвърляне на жилищата в полза на Община Русе, да извърши за негова сметка съответните дейности в жилищата, привеждайки ги в готов за експлоатация вид, посочен по-горе.

Изложеното в настоящото решение да залегне като тръжни условия в процедурата по провеждане на присъствения публичен търг с тайно наддаване, респ. съответно в проекта на договора по чл. 50, ал. 3 от Наредба № 1, на Общински съвет – Русе, респ. в договора за учредяване на право на строеж и за прехвърляне на жилища.

Суперфициарят следва да бъде изряден съобразно изискванията на данъчното законодателство, с цел обезпечаване сключването на прехвърлителните сделки.

2. Класирането на подадените оферти на явилите се и допуснати до търга участници, се извършва на база предложена обща застроена жилищна площ, не по-малко от 227,46 кв.м., без включени идеални части от общите части на сградата/сградите в режим на етажна собственост, в която/които се намират, мази и гаражи, като на първо място да се класира участникът, оферирал най-голяма застроена жилищна площ, съобразно посочените в предходната точка условия. Кандидатите следва да оферират жилища, с общ размер на жилищната застроена площ – минимум посочената от 227,46 кв.м., или по-голяма, като съобразяват изискванията на чл. 40, ал. 1 от ЗУТ. Да не се допускат до участие в тръжната процедура кандидати, които са предложили обект/и, които не отговарят на дефиницията за жилище, съгласно чл. 40, ал. 1 от ЗУТ.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 5**

**К.л. № 715 Утвърждаване списъци на общински жилища, на основание чл. 42, ал. 2 от Закона за общинската собственост**

 **Г-н Иво Пазарджиев:** Госпожа Златомира Стефанова ще докладва, заповядайте.

 **Г-жа Златомира Стефанова:** Благодаря, господин Председател. Уважаеми общински съветници, във връзка с разпоредбите от чл. 42, ал. 2 от Закона за общинската собственост и чл. 12, ал. 2 от Наредба № 6 за условията и реда за установяване на жилищни нужди. Настаняване под наем и разпореждане с жилища – общинска собственост на Общински съвет – Русе, ежегодно в срок до 01.03 с решение на Общински съвет, по предложение на Кмета на общината, се приемат списъци, в които се определят броя, вида и местонахождението на общинските жилища за текущата година. В контролния лист сме ви представили трите списъка на общинските жилища, като също така внесохме едно изменение. В диспозитива на проекторешението се изменя, както следва т.1 придобива следната редакция: „Списък № 1 на общинските жилища за настаняване под наем на граждани с установени нужди включващ 1594 броя апартаменти и 184 броя обособени самостоятелни обекти в къщи“. Това изменение се наложи по предложение на господин Иван Гецов – Директор на общинското предприятие, тъй като имахме едно заявление на омбудсмана за възрастна жена, която спешно се нуждаеше от настаняване, затова и се променя в тази си част само, всичко друго по контролния лист се запазва. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказване в общия чат. Режим на гласуване по точката, моля. По електронна система 45 „за“, 1 „против“, 0 „въздържали се“. Госпожа Луиза Попова ръчно „за“.

**КВОРУМ – 47. С 46 гласа „за”, 1 „против” и 0 „въздържали се” се прие**

 **РЕШЕНИЕ № 771**

На основание чл. 21, ал. 2, във връзка с чл. 21, ал. 1, т 8 от Закона за местното самоуправление и местната администрация, чл. 42, ал. 2 от Закона за общинската собственост и чл. 12, ал. 2 от Наредба №6 за условията и реда за установяване на жилищни нужди, настаняване под наем и разпореждане с жилища – общинска собственост на Общински съвет – Русе, Общинският съвет реши:

Утвърждава за 2022 г., както следва:

1. Списък №1 на общинските жилища за настаняване под наем на граждани с установени жилищни нужди, включващ 1 594 броя апартаменти и 184 броя обособени самостоятелни обекти в къщи.

2. Списък №2 на общинските жилища от ведомствения фонд, включващ 78 броя апартаменти, 2 броя апартаменти – защитени жилища и 2 броя апартаменти - приемни.

3. Списък №3 на общинските жилища от резервния фонд, включващ 269 броя жилищни имота – апартаменти и обособени самостоятелни обекти в къщи.

**Точка 6**

**К.л. № 717 Откриване процедура за провеждане на публичен търг с явно наддаване за продажба на общински недвижими имоти, находящи се в с. Сандрово, Община Русе**

 **Г-н Иво Пазарджиев:** Госпожа Златомира Стефанова, заповядайте.

**Г-жа Златомира Стефанова:** Благодаря Ви, господин Председател. Уважаеми общински съветници, К. л. № 717 касае откриване процедура за провеждане на публичен търг с явно наддаване за продажба на общински недвижими имоти, находящи се в с. Сандрово, Община Русе. Те са 4 незастроени терена, описани с оценките от лицензираните оценители. В свое заседание Комисията по общинска собственост с протокол от ноември месец е дала съгласие за продажбата за откриване на процедурата, както и кметът на с. Сандрово - господин Георги Пенков, дава своето положително становище. Благодаря ви.

**Г-н Иво Пазарджиев:** Благодаря на госпожа Стефанова. Колеги, моля всички да си включат камерите каквито са изискванията, тъй като с право колеги общински съветници ми правят бележка, че има такива с невключени камери. Господин Владо Владов, моля да го видим на камерата. Госпожа Деница Иванова. Да, благодаря, госпожо Иванова. Продължавам с проверката. Госпожа Биляна Иванова, моля да я видим на камерата, господин Валери Иванов. Да, мисля че общо взето вече всички се виждат. Госпожа Биляна Иванова. Благодаря. Гласуваме по точката. А, извинявайте! Изказване за Станимир Станчев.

**Г-н Станимир Станчев:** Уважаеми господин Председател, ако не ми изневерява паметта, тази точка преди сесия или двете, мисля че беше отхвърлена или не събра необходимия брой гласове. По силата на Правилника, точка която бъде отхвърлена, се внася за ново разглеждане след 6 месеца, ако няма някакво ново обстоятелство. Въпросът ми е, какво е това ново обстоятелство, което налага след една сесия отново да влезе за гласуване тази точка. Благодаря.

**Г-н Иво Пазарджиев:** Благодаря на господин Станчев. Това, което чувам в залата е, че има нов заявител. Сега ще направят справка и ще отговорят от администрацията. Господин Станчев, ще изчакаме да си направят необходимата консултация и ще Ви отговорят. Господин Станчев, юристите на общината работят трескаво в момента и не могат да открият такъв текст в Правилника. Ако можете да посочите правилната норма, защото може би има някаква грешка и преплитане с Правилника на Народното събрание, така че, моля Ви ако може да посочите правилната норма, за да не ни чакат колегите.

**Г-н Станимир Станчев:** Сега да отида до другия офис да взема Правилника. Има все пак юристи в администрацията.

**Г-н Иво Пазарджиев:** Не могат да открият такава правилна норма, така че в момента надяваме се да не се шегувате и те да работят да…

**Г-н Александър Неделчев:** Няма такава норма в Правилника.

**Г-н Иво Пазарджиев:** Колеги, в такъв случай, след като и юристите на Общински съвет и на общината, не откриха такава правна норма, ще подложа точката на гласуване. Ако има незаконосъобразност, със сигурност областния управител ще я върне, пък това би следвало на Комисия по ЗОРС да го бяхме открили. Така че, подлагам на гласуване точката.

**Г-н Станимир Станчев:** Само да кажа, че вносителя е същия. Нали да дам още една сламка. Няма ново обстоятелство. Вносителя и предния път и сегашния е един и същ, така че от администрацията са Ви подвели, господин Председател. Благодаря.

**Г-н Иво Пазарджиев:** Вносителят със сигурност е един и същ – кмета на Община Русе.

**Г-н Станимир Станчев:** Пардон! Заявителят.

**Г-н Иво Пазарджиев:** А, заявителят…Подсказват ми в момента госпожа Стефанова, че имало още един заявител, нов. Добре. Няма как да чакаме повече. Гласуваме точката. Системата е стартирана. Моля, гласувайте, колеги. По електронна система 31 „за“, 9 „против“, 8 „въздържали се“. Госпожа Луиза Попова ръчно „за“.

**КВОРУМ – 49. С 32 гласа „за”, 9 „против” и 8 „въздържали се” се прие**

**РЕШЕНИЕ № 772**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 от ЗОС, чл. 8, ал. 1 и чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Общинският съвет реши:

 Дава съгласие за откриване процедура за провеждане на публичен търг с явно наддаване за продажба на следните недвижими имоти-частна общинска собственост:

1.НЕЗАСТРОЕН ТЕРЕН, представляващ УПИ VII - 577 в кв. 72 по регулационния план на село Сандрово, Община Русе, с площ от 1047 кв.м., отреден за жилищно застрояване, предмет на Акт №5368/29.02.2008 г. за частна общинска собственост, вписан под №119, том 50 н.д. 12466, вх. рег. №19835/21.11.2008 г. в Служба по вписванията – гр. Русе, с начална тръжна продажна цена 19 505,00 лв. (деветнадесет хиляди петстотин и пет лева), без дължими данъци и такси.

2.НЕЗАСТРОЕН ТЕРЕН, представляващ УПИ VIII - 578 в кв. 72 по регулационния план на село Сандрово, Община Русе, с площ от 1026 кв.м., отреден за жилищно застрояване, предмет на Акт №5369/29.02.2008 г. за частна общинска собственост, вписан под №116, том VII, н.д. 1781, вх. рег. №3187/13.03.2008 г. в Служба по вписванията – гр. Русе, с начална тръжна продажна цена 19 884,00 лв. (деветнадесет хиляди осемстотин осемдесет и четири лева), без дължими данъци и такси.

3.НЕЗАСТРОЕН ТЕРЕН, представляващ УПИ IX - 579 в кв. 72 по регулационния план на село Сандрово, Община Русе, с площ от 1015 кв.м., отреден за жилищно застрояване, предмет на Акт №3879/14.06.2002 г. за частна общинска собственост, вписан под №44, том 35, н.д. 7227, дв. вх. 12106, вх. рег. №12286/14.10.2021 г. в Служба по вписванията – гр. Русе, с начална тръжна продажна цена 19 671,00 лв. (деветнадесет хиляди шестстотин седемдесет и един лева), без дължими данъци и такси.

4.НЕЗАСТРОЕН ТЕРЕН, представляващ УПИ X - 580 в кв. 72 по регулационния план на село Сандрово, Община Русе, с площ от 1018 кв.м., отреден за жилищно застрояване, предмет на Акт №5370/29.02.2008 г. за частна общинска собственост, вписан под №100, том VII, н.д. 1755, вх. рег. №3157/13.03.2008 г. в Служба по вписванията – гр. Русе, с начална тръжна продажна цена 19 729,00 лв. (деветнадесет хиляди седемстотин двадесет и девет лева), без дължими данъци и такси.

 Дължимите данъци и такси са за сметка на спечелилите участници-купувачи.

 30% от постъпленията от продажбите на посочените поземлени имоти да се използват за дейности, съответно посочени в чл. 52, ал. 5, т. 1 и т. 2 от ЗМСМА, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 7**

**К.л. № 718 Даване на съгласие за учредяване възмездно право на прокарване и сервитут на техническа инфраструктура – водопроводно отклонение, водомерна шахта и водопровод през ПИ 47336.63.369 с НТП - пасище, публична общинска собственост**

 **Г-н Иво Пазарджиев:** Госпожа Златомира Стефанова, заповядайте.

 **Г-жа Златомира Стефанова:** Благодаря, господин Председател. Уважаеми общински съветници, в общината е постъпило заявление от фирма „Артемида моделс Русе“ ООД за учредяване безвъзмездно право на прокарване и сервитут на техническа инфраструктура – водопроводно отклонение, водомерна шахта и водопровод за поземлен имот, който е описан в контролния лист в град Мартен, Община Русе. Комисията по чл. 210 от ЗУТ, която е назначена със заповед на кмета на общината е одобрила и приела с протокол от ноември месец оценка за учредяване правото на прокарване на „Артемида моделс“ ООД. Размерът на обезщетението за право на прокарване в посочения общински имот е 986 лева, които дружеството е заплатило на общината, както и дължимия местен данък. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Режим на гласуване по точката, моля. По електронна система 48 „за“, 0 „против“, 0 „въздържали се“. Госпожа Луиза Попова ръчно „за“.

**КВОРУМ – 49. С 49 гласа „за”, 0 „против” и 0 „въздържали се” се прие**

 **РЕШЕНИЕ № 773**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 25, ал. 5, във връзка с чл. 25, ал. 4 и ал. 3, т. 1 от Закона за собствеността и ползването на земеделските земи, чл. 2, ал. 4, чл. 17а, ал. 2 от Закона за опазване на земеделските земи, чл. 7, ал. 2 и чл. 8, ал. 1 от Закона за общинската собственост, Общинският съвет реши:

1. Дава съгласие за учредяване на право на прокарване и сервитут на техническа инфраструктура - водопроводно отклонение, водомерна шахта и водопровод за ПИ с идентификатор 47336.10.331 по КККР на гр. Мартен, Община Русе собственост на „АРТЕМИДА МОДЕЛС РУСЕ“ ООД, ЕИК: 200237478, през ПИ 47336.63.369 – пасище, собственост Община Русе. Дължината на трасето на сервитутното право на прокарване през общинския имот на водопроводно отклонение е в размер на 258,50 м. (двеста петдесет и осем метра и петдесет сантиметра), а засегната от сервитута площ от имота е 1,556 дка (едно цяло и петстотин петдесет и шест декара).

**Точка 8**

**К.л. № 719 Учредяване безвъзмездно право на управление върху част от общински недвижим имот в град Русе, кв. „Средна кула“, ул. „Йордан Йовков“ №12, на ОД на МВР – Русе за нуждите на Участък „Средна кула“ към Първо районно управление**

 **Г-н Иво Пазарджиев:** Госпожо Стефанова, заповядайте.

 **Г-жа Златомира Стефанова:** Благодаря, господин Председател. Уважаеми общински съветници, имаме заявление от ОД на МВР за нуждите на Участък „Средна кула“ към Първо районно управление. Договорът изтича и предлагаме по тяхното заявление с ваше одобрение да бъде продължен за срок от 10 години с безвъзмездно право на управление. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Режим на гласуване, моля. По електронна система 47 „за“, 0 „против“, 0 „въздържали се“. Госпожа Луиза Попова ръчно „за“.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 774**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 12, ал. 3 и ал. 4 от ЗОС, във връзка с чл. 10, ал. 3 от Наредба №1 за общинската собственост на Общински съвет - Русе, Общински съвет – Русе реши:

Дава съгласие за учредяване безвъзмездно право на управление на ОД на МВР – Русе, БУЛСТАТ: 129009895, за нуждите на Участък „Средна кула“ към Първо районно управление Полиция върху част с обща площ 74,42 кв.м. от самостоятелен обект в сграда с идентификатор 63427.10.392.1.7 по Кадастралната карта и кадастралните регистри на гр. Русе, целият с площ от 383,23 кв.м., с административен адрес гр. Русе, кв. „Средна кула“, ул. „Йордан Йовков“ №12, представляваща помещение №1 с площ от 36,30 кв.м., помещение №2 с площ от 14,04 кв.м. и помещение №3 с площ от 24,08 кв.м., разположен на втория етаж от двуетажна административно-делова сграда с идентификатор 63427.10.392.1, изградена в общински поземлен имот с идентификатор 63427.10.392 по КККР на гр. Русе, предмет на АПОС №8726/29.10.2018 г., вписан под №165, том 35, Н.Д.7349, ДВР 14271, вх. №14614 от 08.11.2018 г. по описа на Службата по вписванията – Русе, за срок от 10 (десет) години.

**Точка 9**

**К.л. № 720 Отдаване под наем на имот - частна общинска собственост, за нуждите на Сдружение „Вивамакс“**

 **Г-н Иво Пазарджиев:** Госпожа Златомира Стефанова.

 **Г-жа Златомира Стефанова:** Уважаеми общински съветници, предложението касае предоставяне на част от третия етаж на бившата гимназия по зърнопреработване за сдружение с нестопанска цел. Останалата част от сградата е предоставена на различни спортни клубове. Сдружението всъщност „Вивамакс“, то се помещаваше до момента на „Котовск“, но както знаете, във връзка с предложението, което приехте за Център 112, там има нужда от разширяване и преместване на колегите, които ще бъдат от „Комунални дейности“ и „Паркстрой“, затова предложихме на сдружението алтернатива да бъде преместено в гимназията по зърнопреработване, което те приеха. Сдружението „Вивамакс“ също е със спортна насоченост, затова ви предлагаме да подкрепите предложението, като месечния наем е в размер на 252 лева съгласно Наредба № 2. Благодарим ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Режим на гласуване, моля. По електронна система 47 „за“, 0 „против“, 0 „въздържали се“. Госпожа Луиза Попова ръчно „за“.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 775**

На основание чл.21, ал.2, във връзка с чл.21, ал.1, т.8 от ЗМСМА, във връзка с чл.11, ал.2 и чл.14, ал.6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.1, т.2, чл.2, ал.1, т.19, чл.3, чл.4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от седем години, като клуб, при спзване на изискванията на чл. 305, ал. 1 от ЗПУО на Сдружение „Вивамакс“, ЕИК 176678307, част от третия етаж на сграда с идентификатор по КККР на гр. Русе 63427.7.771.3, която част представлява помещения с №335, 336, 337, 338, 339, фоайе и санитарен възел, функционално отделени от останалите помещения на етажа с преградна врата, със самостоятелен вход от южната страна на сградата, обща площ на отдаваните помещения - 430,00 кв. м, с административен адрес на сградата гр. Русе, ул. „проф. Д. Баларев“ №2, предмет на АЧОС №8096 от 12.08.2016 г., срещу заплащане на месечна наемна цена в размер на 252,00 лв. без включен ДДС.

 Решението подлежи на оспорване чрез Общински съвет - Русе пред Административен съд Русе в 14 - дневен срок от съобщаването.

**Точка 10**

**К.л. № 721 Отдаване под наем на имот - частна общинска собственост, за клуб на Сдружение „Русенска търговско-индустриална камара“**

 **Г-н Иво Пазарджиев:** Госпожа Златомира Стефанова. Заповядайте.

 **Г-жа Златомира Стефанова:** Благодаря, господин Председател. Ще изчета предложението и след това имаме технически грешки, които са допуснати и ще ги изчета и ще ги внеса. Предложението касае отдаване под наем на имот - частна общинска собственост в град Русе на „Цар Фердинанд“ 3А за нуждите на Русенската търговско-индустриална камара. Те ползват помещенията повече от десет години, знаете. Това е наследник на една от най-старите търговски камари, които поддържат в изключително добро състояние и развиват дейността си. Договорът за наем е изтекъл, затова предлагаме да се сключи договор за максимално допустимия срок, който е от 10 години отново. Във връзка с открита техническа грешка, след депозиране на проект за решение с Вх. № 22/07.01.2022 г. представляващ К.л. № 721/07.01.2022 г., предлагам диспозитива на предлагания проект за решение да се отразят следните корекции: текста, в който се изброяват отдаваните под наем помещения на първия етаж – помещения № 1, 2, 3, 4, 5, 6, 7, 8, 9, да се чете без 4, а именно „помещения № 1, 2, 3, 5, 6, 7, 8, 9“. Адресът на сградата да се чете: „град Русе, бул. „Фердинанд“ 3А“, вместо предложението „гр. Русе, „Цар Освободител“ 3А“. В останалата си част от проекта за решение се запазва във вида, в който е. Благодаря.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Тя ми даде корекцията, която са направили в писмена форма и я изчете. Режим на гласуване по Точка 10. По електронна система 48 „за“, 0 „против“, 0 „въздържали се“. Госпожа Луиза Попова е ръчно „за“.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 776**

 На основание чл.21, ал.2, във връзка с чл.21, ал.1, т.8 от ЗМСМА, във връзка с чл.11, ал.2 и чл.14, ал.6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.1, т.2, чл.2, ал.1, т.19, чл.3, чл.4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от десет години, като клуб, на Сдружение „Русенска търговско-индустриална камара“, ЕИК 000517346, част от самостоятелен обект в сграда с идентификатор 63427.2.5512.1.1, представляваща помещения № 1, 2, 3, 5, 6, 7, 8, 9 на първи етаж и част от самостоятелен обект в сграда с идентификатор 63427.2.5512.1.2, представляваща помещение №4 на втори етаж, с обща площ на отдаваните под наем помещения 185,20 кв. м, с административен адрес на сградата гр. Русе, бул. „Цар Фердинанд“ №3А, предмет на АЧОС №6675/ 09.04.2012 г., срещу заплащане на месечна наемна цена в размер на 157,00 лв. без включен ДДС.

 Решението подлежи на оспорване чрез Общински съвет - Русе пред Административен съд Русе в 14 - дневен срок от съобщаването.

**Точка 11**

**К.л. № 722 Провеждане на публичен търг с явно наддаване за отдаване под наем на част от сгрaда – публична общинска собственост, разположена в село Семерджиево, Община Русе**

 **Г-н Иво Пазарджиев:** Заповядайте, госпожо Стефанова.

 **Г-жа Златомира Стефанова:** Благодаря, господин Председател. Процедурата, която предлагаме е да се проведе публичен търг с явно наддаване, с необходимата санкция на Общинския съвет за стоматологичния кабинет в с. Семерджиево. Договорът е изтекъл и предлагаме да се открие търг за 5 години. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Режим на гласуване по точката, моля. По електронна система 48 „за“, 0 „против“, 0 „въздържали се“. Луиза Попова ръчно „за“.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 777**

 На основание чл. 21, ал. 1, т. 8, във връзка с чл. 21, ал. 2, чл. 52, ал. 5, т. 2 от Закона за местното самоуправление и местната администрация (ЗМСМА), във връзка с чл. 102, ал. 6, във връзка с ал. 4 на същия член от Закона за лечебните заведения (ЗЛЗ), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 1 и 2 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, т. 7, чл. 3, 4 и 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване, за отдаване под наем за срок от пет години, като стоматологичен кабинет, на помещение с площ 18,77 кв. м., разположено на първи етаж в масивна двуетажна обществена сграда, цялата със застроена площ от 115,00 кв. м., намираща се в застроен УПИ VIII – 126, 127, в кв. 17 по регулационен и застроителен план на с. Семерджиево, ЕКАТТЕ 66158, Община Русе, с предназначение: Здравна служба и Кметство, с адрес с. Семерджиево, Община Русе, предмет на AПОС №1262/ 24.03.1997 г., с начална тръжна месечна наемна цена – 5,00 лв. (Пет лева) без ДДС.

2. Тридесет на сто от постъпленията от получения наем на помещението – общинска собственост, да се използват за изпълнение на дейности от местно значение в съответното населено място.

**Точка 12**

**К.л. № 723 Отдаване под наем на обособени части от имоти - публична общинска собственост, предоставени за управление на учебни заведения на територията на Община Русе**

 **Г-н Иво Пазарджиев:** Госпожа Златомира Стефанова ще докладва. Заповядайте.

 **Г-жа Златомира Стефанова:** Благодаря Ви, господин Председател. Уважаеми общински съветници, К. л. № 723 касае отдаване под наем на обособени части от учебни заведения във връзка с постъпили докладни от директорите на съответните учебни заведения. Предлагаме да бъде организиран публичен търг като в докладната е подробно разписано всичко относно необходимите документи и ви молим да подкрепите предложението. Благодарим.

 **Г-н Иво Пазарджиев:** Благодаря на госпожа Стефанова. Госпожа Наталия Кръстева си прави отвод. Заявява конфликт на интереси. По Точка 12, К.л. № 723 тя няма да участва в дебатите, както и в гласуването по точката. Няма заявени изказвания. Режим на гласуване по точката, моля. По електронна система 48 „за“, 0 „против“, 0 „въздържали се“. Госпожа Луиза Попова е ръчно „за“.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 778**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 3 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, т. 3, т. 17 и т. 30.1, ал. 5 на същия член, чл. 3, чл. 4 и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване, за отдаване под наем за срок от пет години, на помещение, като училищен бюфет, с площ от 42,00 кв. м., разположено в сутерена на двуетажна масивна сграда, с идентификатор по КККР на гр. Русе 63427.2.422.1, със застроена площ на цялата сграда – 2892,00 кв. м., с предназначение – сграда - паметник на културата, разположена в поземлен имот с идентификатор по КККР на гр. Русе 63427.2.422, с административен адрес: гр. Русе, ул. „Иван Вазов“ №18, описана в Акт за публична общинска собственост (АПОС) №6437/28.03.2011 г., предоставена за управление на MГ „Баба Тонка“– гр. Русе, с начална тръжна месечна наемна цена – 229,00 лв. (Двеста двадесет и девет лева) без включен ДДС.

 2. Дава съгласие да бъде проведен публичен търг с явно наддаване, за отдаване под наем за срок от пет години, на част с площ от 1,00 кв. м., за поставяне на преместваем обект - автомат за топли напитки, от фоайето на двуетажна масивна сграда, с идентификатор по КККР на гр. Русе 63427.2.422.1, със застроена площ на цялата сграда – 2892,00 кв. м., с предназначение – сграда - паметник на културата, разположена в поземлен имот с идентификатор по КККР на гр. Русе 63427.2.422, с административен адрес: гр. Русе, ул. „Иван Вазов“ №18, описана в Акт за публична общинска собственост (АПОС) №6437/28.03.2011 г., предоставена за управление на MГ „Баба Тонка“ – гр. Русе, с начална тръжна месечна наемна цена – 88,00 лв. (Осемдесет и осем лева) без включен ДДС.

3. Дава съгласие да бъде проведен публичен търг с явно наддаване, за отдаване под наем за срок от пет години, на част с площ от 1,00 кв. м., за поставяне на преместваем обект - автомат за пакетирана храна и студени напитки, от фоайето на двуетажна масивна сграда, с идентификатор по КККР на гр. Русе 63427.2.422.1, със застроена площ на цялата сграда – 2892,00 кв. м., с предназначение – сграда - паметник на културата, разположена в поземлен имот с идентификатор по КККР на гр. Русе 63427.2.422, с административен адрес: гр. Русе, ул. „Иван Вазов“ №18, описана в Акт за публична общинска собственост (АПОС) №6437/28.03.2011 г., предоставена за управление на MГ „Баба Тонка“ – гр. Русе, с начална тръжна месечна наемна цена – 88,00 лв. (Осемдесет и осем лева) без включен ДДС.

4. Дава съгласие да бъде проведен публичен търг с явно наддаване, за отдаване под наем за срок от пет години, на помещение, за начална подготовка по спортна стрелба - пневматика, с площ от 54,00 кв. м., разположено в сутерена на корпус Д на четириетажна монолитна сграда, с идентификатор по КККР на гр. Русе 63427.6.241.3, със застроена площ на цялата сграда – 1088,00 кв. м, с предназначение – сграда за образование, разположена в поземлен имот с идентификатор по КККР на гр. Русе 63427.6.241, с административен адрес: гр. Русе, ул. „Никола Табаков“ №4, описана в Акт за публична общинска собственост (АПОС) №7127/08.01.2014 г., предоставена за управление на ОУ „Никола Обретенов“ – гр. Русе, с начална тръжна месечна наемна цена – 37,00 лв. (Тридесет и седем лева) без включен ДДС.

5. Дава съгласие да бъде проведен публичен търг с явно наддаване, за отдаване под наем за срок от пет години, на помещение, като училищен бюфет, с площ от 24,00 кв. м., разположено на първи етаж в двуетажна масивна сграда № 0.769.1, със застроена площ на цялата сграда - 1315,00 кв. м., с предназначение - сграда за образование, ситуирана в поземлен имот № 0.769, кв. 36, по Кадастралния план на гр. Мартен, ЕКАТТЕ 47336, Община Русе, с административен адрес: гр. Мартен, ул. „България“ №47, описана в АПОС №1132/07.02.1997 г., предоставена за управление на ОУ „Отец Паисий“ – гр. Мартен, с начална тръжна месечна наемна цена – 73,00 лв. (Седемдесет и три лева) без включен ДДС.

**Точка 13**

**К.л. № 724 Отдаване под наем на части от терени - публична общинска собственост, за разполагане на преместваеми обекти по чл. 56 от ЗУТ на държавно предприятие „Български спортен тотализатор“**

 **Г-жа Златомира Стефанова:** Уважаеми общински съветници, К.л. № 724 касае отдаване на терени за поставяне на преместваеми обекти за нуждите на Българския спортен тотализатор. Съгласно предвижданията на Закона за физическото възпитание и спорта това става без търг или конкурс с решение на Общинския съвет. Тук ви предлагаме четири терена, предмет на договор за наем, чиито срок е изтекъл и предлагаме да подкрепите предложението, за да бъдат сключени новите договори. Благодаря ви.

 **Г-н Иво Пазарджиев:** Благодаря на госпожа Стефанова. Не виждам заявки за изказвания в общия чат. Режим на гласуване по точката, моля. По електронна система 48 „за“, 0 „против“, 0 „въздържали се“. Госпожа Луиза Попова е ръчно „за“.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 779**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 14, ал. 2 и ал. 7 от Закона за общинската собственост, чл. 103, ал. 3 от Закона за физическото възпитание и спорта, и чл. 56, ал. 1, т. 2 и ал. 5 на същия член от Закона за устройство на територията, във връзка с чл. 1, т. 2, чл. 2, ал. 1, т. 13, ал. 2 на същия член, чл. 3 и чл. 5 от Наредба №2 на Общински съвет - Русе за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да се отдадат под наем, при спазване на правилата в областта на държавните помощи, за срок от пет години,на държавно предприятие „Български спортен тотализатор“,ЕИК 202766380,части от терени - публична общинска собственост, за разполагане на преместваеми обекти – павилиони за тото-пунктове, както следва:

1. Част от терен – публична общинска собственост, за поставяне на преместваем обект павилион за тото-пункт, с площ 12,96 кв. м, находящ се в гр. Русе, ул. „Николаевска“, в градинката пред ПГ по корабостроене, т. 4590 от Общата схема за поставяне на преместваеми обекти по чл. 56 от ЗУТ на територията на гр. Русе, с месечна наемна цена – 62,00 лв. (Шестдесет и два лева) без включен ДДС.

 2. Част от терен – публична общинска собственост, за поставяне на преместваем обект павилион за тото-пункт, с площ 20,00 кв. м, находящ се в гр. Русе, ж. к. „Чародейка-Г-Юг“, ул. „Тодор Икономов“, до бл. №212, т. 185 от Общата схема за поставяне на преместваеми обекти по чл. 56 от ЗУТ на територията на гр. Русе, с месечна наемна цена – 77,00 лв. (Седемдесет и седем лева) без включен ДДС.

 3. Част от терен – публична общинска собственост, за поставяне на преместваем обект павилион за тото-пункт, с площ 20,00 кв. м, находящ се в гр. Русе, бул. „Липник“, до м-н „Кауфланд“, т. 386 от Общата схема за поставяне на преместваеми обекти по чл. 56 от ЗУТ на територията на гр. Русе, с месечна наемна цена – 95,00 лв. (Деветдесет и пет лева) без включен ДДС.

 4. Част от терен – публична общинска собственост, за поставяне на преместваем обект павилион за тото-пункт, с площ 20,00 кв. м, находящ се в гр. Русе, ж. к. „Здравец-изток“, бул. „Липник“ и ул. „Братислава“, т. 383 от Общата схема за поставяне на преместваеми обекти по чл. 56 от ЗУТ на територията на гр. Русе, с месечна наемна цена – 50,00 лв. (Петдесет лева) без включен ДДС.

 Решението подлежи на оспорване чрез Общински съвет - Русе пред Административен съд - Русе в 14-дневен срок от съобщаването.

**Точка 14**

**К.л. № 729 Поправка на фактическа грешка, допусната в Решение № 749, прието с Протокол № 28/13.12.2021 г. на Общински съвет – Русе**

 **Г-н Иво Пазарджиев:** Господин Ивайло Кадишев. Заповядайте.

 **Г-н Ивайло Кадишев:** Уважаеми господин Кмет, уважаеми господин Председател, уважаеми дами и господа общински съветници. В диспозитива на Решение № 749, по Протокол № 28/13.12.2021 г. на Общински съвет – Русе, с което е дадено съгласие Община Русе в качеството си на партньор съвместно с Българо-румънската търговско-промишлена палата да подаде проектно предложение по ОП „Добро управление“ е допусната фактическа грешка, като трябва да се добави името на проекта, който е „Насърчаване на партньорското управление в сферата на местното икономическо развитие и подобряване на инвестиционната среда“. На база на горе изложеното, моля, Общински съвет да се съобрази с това предложение и да приеме настоящото решение. Благодаря ви.

 **Г-н Иво Пазарджиев:** Благодаря на господин Кадишев. Не виждам заявки за изказвания. Режим на гласуване по точката, моля. По електронна система 48 „за“, 0 „против“, 0 „въздържали се“. Госпожа Луиза Попова е ръчно „за“.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 780**

 На основание чл. 21, ал. 2, във връзка чл. 21, ал. 1, т. 8 от ЗМСМА, чл. 62, ал. 2 от АПК Общински съвет – Русе реши:

 1.Допуска поправка на фактическа грешка в т.1 на Решение № 749, прието с Протокол № 28/13.12.2021 г. на Общински съвет – Русе, като вместо текста:

„1. Приема Община Русе да участва като партньор в подготовката, кандидатстване и изпълнение на проектно предложение по Процедура BG05SFOP001-2.025 за предоставяне на безвъзмездна финансова помощ чрез подбор на проектни предложения с наименование „Повишаване на гражданското участие в процесите на изпълнение и мониторинг на политики и законодателство“, в партньорство с Българо-румънска търговско промишлена палата (водеща организация в проекта).“

 да се чете:

„1. Приема Община Русе да участва като партньор в подготовката, кандидатстване и изпълнение на проектно предложение по Процедура BG05SFOP001-2.025 за предоставяне на безвъзмездна финансова помощ чрез подбор на проектни предложения с наименование „Повишаване на гражданското участие в процесите на изпълнение и мониторинг на политики и законодателство“, по проект „Насърчаване на партньорското управление в сферата на местно икономическо развитие и подобряване на инвестиционната среда“ в партньорство с Българо-румънска търговско промишлена палата (водеща организация в проекта).“

В останалата си част решението остава непроменено.

 Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 15**

**К.л. № 725 Приемане на наредба за изменение и допълнение на Наредба № 16 на Общински съвет Русе за определянето и администрирането на местните такси, цени на услуги и права на територията на община Русе**

 **Г-н Иво Пазарджиев:** Госпожа Магдалина Илиева ще докладва. Заповядайте, госпожо Заместник-кмет.

 **Г-жа Магдалина Илиева:** Уважаеми господин Председател, уважаеми господа общински съветници, две са причините поради които предлагаме изменения в тази наредба. Едната от причините, това е промяна в цените на консумативи необходими за изготвяне на копия на документи, което е услуга която извършва Община Русе. И втората причина са някои изменения в Нормативната уредба. Едното изменение, което ви предлагаме е да се променят цените на копия на документи на формати А4 и А3. Приложили сме анализи за формиране на цените, както и предлагаме нова цена за услуга „Предоставяне на сканирано копие от план върху магнитен носител“. Предлагаме цена 15 лева с цел подобряване на електронното обслужване. Във връзка с изменение на Наредба № 21 съгласно която строежите, които не са обект на кадастралната карта и кадастралните регистри, включително и тези, които създават зони за ограничение, се въвеждат в експлоатация въз основа на удостоверение издадено от общинска администрация. Общината издава това удостоверение като документ, който удостоверява, че собственика или възложителя е предоставил данни и документи в необходимия обем за нанасянето им като специализирани данни в кадастралните планове по населените места. Документа се издава от Община Русе до предаване на специализираните карти и регистри към Агенцията по кадастъра. Предлагаме цената за изготвяне на това удостоверение от Община Русе да е в размер на 25 лева. Поради изменение на Закона за устройство на територията, създаването на нов член 140 А по силата на който, когато възложител поиска заедно създаване на виза за проектиране, да получи изходни данни за проектиране. Изисква от нас да въведем нова такса за тази услуга. Предлагаме тя да бъде 70 лв. без ДДС. До момента сме имали такса за издаване само на визи за проектиране. Благодаря.

 **Г-н Иво Пазарджиев:** Благодаря на госпожа Илиева. Не виждам заявки за изказвания. Режим на гласуване, моля. По електронна система 45 „за“, 0 „против“, 2 „въздържали се“. Госпожа Луиза Попова е ръчно „за“.

**КВОРУМ – 48. С 46 гласа „за”, 0 „против” и 2 „въздържали се” се прие**

**РЕШЕНИЕ № 781**

На основание чл. 21 ал. 2 във връзка с чл. 21, ал. 1, т. 7 от ЗМСМА, чл. 28, ал. 2 от ЗНА, чл. 6, ал. 1, буква ”д” ЗМДТ, чл. 6, ал. 2 ЗМДТ, чл. 7, ал. 1 ЗМДТ, чл. 8, ал. 1, т. 1 ЗМДТ във връзка с чл. 109, ал. 1 от ЗМДТ, параграф 3 от ПЗР на Наредба №21/10.10.2019г. за съдържанието, условията и реда за създаване и поддържане на специализирани и електронни съобщителни мрежи, съоръжения и свързаната с тях техническа инфраструктура, чл. 32, ал. 5 ЗКИР, чл. 140а, ал. 1 ЗУТ и §3, ал.1 от ДР на ЗУТ, Общински съвет - Русе реши:

І. Приема Наредба за изменение и допълнение на Наредба №16 на ОбС –Русе за определянето и администрирането на местните такси, цени на услуги и права на територията на Община Русе, както следва:

§1. В глава втора ”Местни такси”, Раздел VІ „Такси за технически услуги” се прави следното изменение:

1. Чл. 42 т. 2 се изменя така:

„2. Издаване на заверени копия от документи и строителни книжа във формат А4 – 5 лв., формат А3 – 10 лв., сканирано копие от план в/у магнитен носител – 15лв“.

1. Чл. 42 се изменя като се създава нова т. 6а със следното съдържание:

„6а. За издаване на удостоверение по §3 от ПЗР на Наредба № 21/10.10.2019г. за съдържанието, условията и реда за създаване и поддържане на специализирани и електронни съобщителни мрежи, съоръжения и свързаната с тях физическа инфраструктура, във връзка с чл. 32, ал. 5 от ЗКИР-25лв.“

1. Чл. 59в се изменя като се създава нова точка 2а със следното съдържание:

„ 2а. Издаване на виза за проектиране по чл. 140а от ЗУТ с изходни данни – 70лв.“

**Точка 16**

**К.л. № 726 Одобряване на споразумение за сътрудничество**

 **Г-н Иво Пазарджиев:** Господин Енчо Енчев ще докладва. Заповядайте, господин Заместник-кмет.

 **Г-н Енчо Енчев:** Благодаря, господин Председателю. Уважаеми общински съветници, настоящата точка е рутинна. Между община Русе и Агенцията по заетостта, чрез Дирекция „Бюро по труда", гр. Русе на 20.12.2021 год. се подписа споразумение за сътрудничество при предоставяне на изнесени услуги по заетост. Съгласно споразумението, към Дирекция „Бюро по труда" се разкрива изнесено работно място в село Хотанца за обслужване на тьрсещи работа лица и работодатели от село Хотанца. Споразумението е в сила до 31.12.2022 г. Предлагам ви да подкрепите проекта за решение.

 **Г-н Иво Пазарджиев:** Благодаря на господин Заместник-кмета. Не виждам заявки за изказвания. Режим на гласуване, моля. По електронна система 48 „за“, 0 „против“, 0 „въздържали се“. Госпожа Луиза Попова е ръчно „за“.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 782**

На основание чл. 21, ал. 2 във връзка с ал. 1, т. 23, чл. 59, ал. 1 и чл. 61, ал. 1 от Закона за местното самоуправление и местната администрация, Общински съвет – Русе реши:

Одобрява подписаното между община Русе и Агенцията по заетостта, чрез Дирекция „Бюро по труда“, гр. Русе споразумение за сътрудничество при предоставяне на изнесени услуги по заетост от 20.12.2021 год.

**Точка 17**

**К.л. № 727 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – ел. кабел ниско напрежение до ПИ 63427.153.2177 в м. „Караач“, землище на гр. Русе**

**Г-н Иво Пазарджиев:** Госпожа Магдалина Илиева. Заповядайте.

**Г-жа Магдалина Илиева:** Уважаеми господин Председател и съветници, приложени са всички необходими документи, които считано от нас ви дават пълно право да приемете предложението така както ние сме го внесли и го поддържаме.

**Г-н Иво Пазарджиев:** Благодаря на госпожа Илиева. Не виждам заявки за изказвания. Режим на гласуване, моля. По електронна система 47 „за“, 0 „против“, 0 „въздържали се“. Госпожа Луиза Попова е ръчно „за“.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 783**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 30, ал. 3 от ППЗОЗЗ и искане с вх. №УТ-16-75/21.12.2021 г. от Милен Друмев Минчев, Общински съвет - Русе реши:

1. Одобрява задание и разрешава изработване на подробен устройствен план /ПУП/ – парцеларен план за техническа инфраструктура извън урбанизираната територия – ел. кабел ниско напрежение до ПИ 63427.153.2177 в м. „Караач“, землище на гр. Русе по първи вариант на трасе през имоти с идентификатори: ПИ 63427.169.815 с НТП „За друг поземлен имот за движение и транспорт“ и ПИ 63427.153.2336 с НТП „За второстепенна улица“.– общинска публична собственост.
2. Дава предварително съгласие за утвърждаване на трасе на довеждащата инфраструктура за срок от една година.

**Точка 18**

**К.л. № 728 Даване на Разрешение за изработване на проект за Подробен устройствен план – план за застрояване за ПИ с идентификатор 63427.149.361, местност „Касева чешма“, землището на гр. Русе, община Русе**

 **Г-н Иво Пазарджиев:** Заповядайте, госпожо Илиева.

 **Г-жа Магдалина Илиева:** Уважаеми колеги, поддържаме така направеното предложение. Доста е обемист материала, с всички необходими документи, които се изискват, за да бъде вашето становище положително. Ние го поддържаме. Благодаря.

 **Г-н Иво Пазарджиев:** Благодаря на госпожа Илиева. Не виждам заявки за изказвания в общия чат. Режим на гласуване по точката, моля. По електронна система 46 „за“, 0 „против“, 0 „въздържали се“. Госпожа Луиза Попова е ръчно „за“.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 784**

 На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 125, ал. 1 от ЗУТ и чл. 110, ал. 1, т. 3 от ЗУТ и искане с вх. №УТ-27-100 от 03.11.2021 г., от Искрен Милчев Дамянов чрез пълномощник- Ивелина Николова с Пълномощно №2873 от 13.10.2021 от Нотариус с рег. №219, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатор 63427.149.361, находящ се в местност „Касева чешма“, землището на гр. Русе, община Русе, като се изпълнят изискванията на чл. 108, ал. 2 от ЗУТ. С проекта за ПУП-ПЗ се определя устройствена територия за рекреационни дейности- „Вилна зона“ (Ов), съгласно предвижданията на ОУПО- Русе, като се спазят изискванията за параметри на устройствените нормативи за зоната. Със скицата-проект се предвиждат ограничителни линии на застрояване отстоящи на 3м от външната имотна граница, на 4м от страничните имотни граници и на 6м от дъното на имота. Съществуващата в имота сграда, с идентификатор 63427.149.361.1 със застроена площ 26 кв.м., се запазва като елемент на плана, като за нея е представено Удостоверение за търпимост №40 от 24.06.2021г. За имота се предвижда ново жилищно застрояване в рамките на ограничителните линии. Имотът е захранен с вода от кооперация на територията на местността. Представени са Договор за присъединяване с изх. №ПУПРОК-7609-ДПРОК-3645 от 04.10.2021 г. от „ЕРП Север“ АД, Протокол №016/2021 от кооперация за питейна вода в м-ст „Касева чешма“, становища с №К-3452#1 от 25.11.2021г. от „ВиК“ ООД-Русе и №К-EDN-6503#1 от 24.11.2021г. от „ЕРП Север“ АД.
2. Разрешава изработването на ПУП – ПЗ на ПИ с идентификатор 63427.149.361, находящ се в местност „Касева чешма“, землището на гр. Русе, община Русе, в съответствие с одобреното в т. 1 задание.

**Точка 19**

**К.л. № 730 Отчет за дейността на Общински съвет – Русе и неговите комисии за периода юли 2021 г. – декември 2021 г.**

 **Г-н Иво Пазарджиев:** Аз съм вносител. На кратко ще направя представяне на точката. Тя е само за информация. Уважаеми дами и господа общински съветници, въпреки усложнената епидемична обстановка, считам, че Общински съвет – Русе успява да провежда пълноценни заседания, за което благодаря на служителите на общинска администрация, на съветниците, които успяват така в процеса на промени на всички действия, които правим, да реагират и да могат да участват адекватно в заседанията на Общинския съвет. Това, което не е отбелязано в отчета е дигитализирането на архива, което се извършва ежедневно. Закупен е софтуер посредством който всички предложения, решения в годините и протоколи ще бъдат налични за всички граждани, за да могат както институциите, така и самите граждани да са запознати с прозрачността на работата на Общинския съвет. Софтуерния продукт е направен изключително добре. Ще може да се търси по ключова дума, което от своя страна пък изисква повече време за обработка на тези файлове. По отношение отчета на дейността на постоянните комисии, благодаря на председателите на постоянни комисии за добрата работа на всички комисии. Комисията по младежта и спорта има проведено едно така неформално заседание мога да го нарека, което беше изключително полезно. Това е във връзка с проблемите с ползването на басейна в спортното училище. Считам, че след като управлението на басейна беше започнато да се извършва от „Спортни имоти“, настъпи спокойствие от страна и на гражданите и на всички клубове, които го ползват. Да, действително за един басейн става въпрос, но с това разполага града ни в момента и трябва да се опитаме да задоволим всички нужди, така че комисията беше изключително полезна в едно така неформално заседание, което проведе и в присъствието на граждани и на спортните клубове и на администрацията. По отношение на Комисията за КОНПИ, която е специална комисия, чието действие е уредено в закон. В отчета формално е посочено, че тя не е провеждала заседания. Това формално е така, тъй като, за да заседава трябва да има законен повод това да се случва. За щастие не е имало до момента такива сигнали в тази комисия, за да се налага тя да заседава, но председателя на комисията – госпожа Кръстева, както и юриста на Общински съвет – Йоана Неделчева, указват изключителна помощ на общинските съветници, когато става въпрос за попълването на декларациите им пред КПКОНПИ, които се правят ежегодно, както и за новите съветници, когато стъпват в длъжност, така че благодаря и на двете им за помощта, която указват на съветниците. Друго не се сещам какво да докладвам. Ако има някакви въпроси съм готов да дебатираме и препоръки разбира се във връзка с нашата работа от тук нататък. Благодаря ви. Не виждам заявки за изказвания. Ще изчакам, секунда само. Добре, благодаря ви. Следващата точка е извънредната точка, която беше внесена във връзка с мерките за таксиметровия бранш.

**Точка 20**

**Приемане на мерки за подпомагане на таксиметровия бранш за преодоляване на икономическите последици от разпространението на COVID 19 и наложените в тази връзка ограничения**

**Г-н Иво Пазарджиев:** Госпожа Златомира Стефанова ще докладва. Извинявайте. Госпожо Тонева, по отчета за дейността на Общинския съвет ли искате изказванеили по точката за таксиметровия бранш?

**Г-жа Деана Тонева:** За точката за таксиметровия бранш.

**Г-н Иво Пазарджиев:** Да, нека да докладва госпожа Стефанова и ще докладвате. Благодаря Ви.

**Г-жа Златомира Стефанова:** Уважаеми господин Председател, уважаеми господин Кмет, уважаеми общински съветници и граждани. Това предложение, както е самото заглавие на предложението „Приемане на мерки за подпомагане на таксиметровия бранш за преодоляване на икономическите последици от разпространението на COVID 19“. Предложението ни е в тази връзка, тъй като в резултат от епидемията се отчита намаляване на клиентите на услугата „таксиметров превоз на пътници“. Социалната изолация, предприетите мерки за безопасност, всичко това затруднява покриването на разходите на търговците от бранша, обслужването на таксиметровите автомобили и заплащането на дължимия местен данък към бюджета на Община Русе. Ефектът разбира се от ограниченията от вируса върху икономиката на града зависи и от помощта на държавата, като вероятно тя ще подкрепи засегнатите от епидемията и наложените във връзка с нея мерки, както това се случи и през 2021 година, когато беше приета тази мярка за подпомагане на таксиметровия бранш. Очакванията ни отново е държавата да поеме разликата между минималния данък, размер на данъка посочен в чл. 61 Ф, ал. 1 от ЗМДТ и определения от Общински съвет – Русе по силата на същия закон размер чрез целева субсидия за компенсиране бюджета на Община Русе. Както знаете, в чл. 61, ал. 1 в Наредба № 20 за определяне на размера на местните данъци на територията на Община Русе, Общинския съвет е посочил този данък да бъде в размер на 500 лева, който е годишен за извършване на таксиметрова дейност на Община Русе. За изпълнението на новостоящото решение не са необходими допълнителни финансови средства от бюджета на общината. Общината осъществява и по настоящем задълженията си по администрирането на местните данъци, в това число и на данъка на таксиметровия превоз на пътниците. Не се очаква финансов ефект, защото намаляването на приходите ще бъде компенсирано със средствата от държавния бюджет. Ако това не се случи, в решението, което ви предлагаме, разликата която остане да бъде заплатена от данъчнозадължените лица до края на календарната 2022 година. Така, че решението, което е в това предложение, предлагаме ви да дадете съгласие. Определения в чл. 61, ал. 1 от Наредба № 20 за определяне размера на местните данъци на територията на Община Русе, годишния данък върху таксиметровия превоз да бъде заплатен, както следва, част от данъка в размер на 300 лева съответстващ на минималния годишен размер на този данък определен в чл. 61 Ф, ал. 1 от ЗМДТ, да бъде заплащан от данъчнозадължените лица на годишна база. Разликата до пълния размер на данъка определен в чл. 61, ал. 1 от Наредба № 20 за определяне на местните данъци на територията на Община Русе да бъде поет от държавния бюджет чрез целева субсидия за компенсиране бюджета на Община Русе. Разрешение по чл. 24А, ал.1 от Закона за автомобилните превози да се получава след заплащането на данъка. Община Русе във връзка с т.1, т. 1.1 и т.1.2 от настоящото решение, да изготви до Министъра на транспорта и съобщенията за получаване на компенсация от държавния бюджет за намалението на приходи от данък върху таксиметровия превоз на пътници в размер определен въз основа на броя на автомобилите, за които е издадено разрешение за извършване на таксиметров превоз през 2022 година умножен по разликата между размера на годишния данък върху таксиметровия превоз на пътници от 2022-ра. В случай на неполучаване на компенсация по т. 1.4 в шестмесечен срок от предявяване на първото искане се прекратява изпълнението на т. 1.1 и т. 1.2 от това разрешение, а разликата принадлежи на заплащане от данъчнозадължените лица в срок до 31.12.2022 година. На данъчнозадължените лица заплатили пълния размер на данъка, разликата от минималния размер на данъка и заплатеното, може да бъде възстановена по подадена от тях молба с посочена от нея банкова сметка или да бъде прихваната по реда на чл. 129 от ДПК за следващата година. На основание чл. 61, ал. 1 от Административно-процесуалния кодекс, Общински съвет – Русе допуска предварително изпълнение на настоящото решение поради необходимостта от защита на важни обществени интереси, нормалното функциониране на услугите предоставени от таксиметровите превозвачи на територията на общината в условията на епидемична обстановка. Както знаете, предварителното изпълнение е свързано със срока да бъдат заплатени размера на този данък до 31.01.2022 година. Благодаря ви.

**Г-н Иво Пазарджиев:** Благодаря на госпожа Стефанова. Заявки за изказвания в общия чат…Госпожа Тонева се отказа от изказване. Госпожа Стефанова беше така подробна и обстоятелствена. Явно е отговорила на въпроса Ви предварително. Не виждам заявки. Режим на гласуване по точката, моля. По електронна система 47 „за“, 0 „против“, 0 „въздържали се“. Госпожа Луиза Попова е ръчно „за“.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 785**

 На основание чл. 21, ал. 1, т. 23 и чл. 21, ал. 2 от ЗМСМА, във връзка с чл. 17, ал. 1, т. 1 от ЗМСМА, Общински съвет - Русе реши:

1. Дава съгласие определеният в чл. 61, ал. 1 от Наредба № 20 за определяне размера на местните данъци на територията на община Русе годишният данък върху таксиметров превоз на пътници да бъде заплащан както следва:
	1. Частта от данъка, в размер на 300 лева, съответстващ на минималния годишен размер на този данък, определен в чл. 61ф, ал. 1 от Закона за местните данъци и такси, да бъде заплащан от данъчно задължените лица, на годишна база.
	2. Разликата до пълния размер на данъка, определен в чл. 61, ал. 1 от Наредба № 20 за определяне размера на местните данъци на територията на община Русе да бъде поет от държавния бюджет, чрез целева субсидия за компенсиране на бюджета на Община Русе.
	3. Разрешение по чл.24а, ал.1 от Закона за автомобилните превози се получава след заплащането на данъка.
	4. Община Русе във връзка с т.1.1. и т.1.2. от настоящото решение, изготвя искане до министъра на транспорта и съобщенията за получаване на компенсация от държавния бюджет за намалението на приходите от данък върху таксиметров превоз на пътници, в размер, определен въз основа на броя на автомобилите, за които е издадено разрешение за извършване на таксиметров превоз на пътници през 2022 г., умножен по разликата между размера на годишния данък върху таксиметров превоз на пътници за 2022 г., определен в чл. 61, ал. 1 от Наредба № 20 за определяне размера на местните данъци на територията на община Русе и минималния размер на данъка по чл.61ф от Закона за местните данъци и такси от 300 лв., като се отчита чл.61ч от същия закон.
	5. В случай на неполучаване на компенсациите по т.1.4. в 6-месечен срок от предявяване на първото искане, се прекратява изпълнението на т. 1.1 и т. 1.2 от това решение, а разликата подлежи на заплащане от данъчно-задължените лица, в срок до 31.12.2022 година.
	6. На данъчно задължени лица заплатили пълния размер на данъка за 2022г. разликата от минималния размер на данъка и заплатеното може да бъде възстановена по подадена от тях молба с посочена в нея банкова сметка или прихваната по реда на чл. 129 от ДОПК.
2. На основание чл. 61, ал. 1 от Административнопроцесуалния кодекс, Общински съвет – Русе допуска предварително изпълнение на настоящото решение, поради необходимостта от защита на важни обществени интереси – нормалното функциониране на услугите, предоставяни от таксиметровите превозвачи на територията на община Русе в условията на извънредна епидемична обстановка.

**Точка 21**

**Заявление за изказване от Мариян Димитров – Вх.№ 35/2022 г.**

**Г-н Иво Пазарджиев:** Заповядайте.

**Г-н Мариян Димитров:** Уважаеми общински съветници, уважаеми господин Председател, уважаеми господин Кмете. Правя питане относно строежа на многофамилна жилищна сграда с обществено-обслужващ първи етаж и допълващо застрояване – обект за търговска дейност (магазин). Възложител на сградата е фирма „ЕТЕРА М" ЕООД. Строежът е разположен в УПИ I - 5159, кв. 149, с административен адрес гр. Русе, ул. „Свети Георги" № 8 - на ъгъла с ул. „Видин". При подготовката на строителната площадка са изсечени 6 дървета на възраст между 30 и 50 години, намиращи се в парцела и 2 липи на възраст над 60 години - третата и четвъртата под ред, след кръстовището, намиращи се по прилежащия тротоар на строежа по ул. „Видин". От извършените изкопни работи се вижда, че парцелът ще бъде застроен на 100 %. По този повод искам да задам на кмета Пенчо Милков следните въпроси:

1. Кой и защо даде разрешение за изсичане на двете многогодишни липи по прилежащия тротоар на улица „Видин", които са част от уличното озеленяване и са част от зелената система на гр. Русе, съгласно чл. 13 от ЗУТ и свързаната с него Наредба № 7?

2. Кой разреши изсичането на 6-те многогодишни дървета на възраст между 30 и 50 години, макар и намиращи се в парцела, които са в регулационните граници на гр. Русе и би трябвало да бъдат картотекирани?

3. Спазена ли е Наредба 30 за изграждането и опазването на зелената система на Община Русе?

4. Кой разреши 100 % застрояване на имота и къде в този имот е предвидено място за озеленяване, включително и за засаждане на дървета?

5. Каква ще бъде височината на сградата и броя на жилищните и търговски единици в нея?

6. Спазени ли са необходимите отстояния от съседната сграда, а линията на застрояване на тази сграда по ул. „Видин" съобразена ли е и защо не съвпада с линията на застрояване на двата съседни блока намиращи се по същата улица?

7. Предвидено ли е изграждането на паркоместа, колко на брой и къде в имота ще бъдат разположени?

8. Това ли е екологичната политика на Община Русе - 100 % застрояване на имотите и изсичане на дърветата около тях, включително и тези, които са част от уличното озеленяване?

 Господин Кмете, това са въпроси на много разтревожени русенци за екологичното настояще и бъдеще на Русе. Благодаря ви за вниманието.

 **Г-н Иво Пазарджиев:** Благодаря на господин Димитров. От името на администрацията, кмета ми посочва, че ще отговори Главния архитект – Иван Ениманев. Докато той идва към трибуната, аз ще апелирам към господин Димитров, той е активен и често задава въпроси. Ако може, по-рано да са от крайния срок, защото това беше извън срока и администрацията й се наложи да работи и събота и неделя сега, за да могат да отговорят коректно (шум от зала). Не, не, няма проблем. Нека, когато имате въпроси, ако може по-рано да се внасят, за да имат време да работят така по-спокойно. Архитект Ениманев, заповядайте.

 **Г-н Иван Ениманев:** Добър ден! Уважаеми господин Председател, уважаеми общински съветници, уважаеми господин Кмет. Във връзка с постъпилите въпроси от господин Мариян Димитров, представям следните отговори:

**ВЪПРОС № 1: Кой и защо даде разрешение за изсичане на двете многогодишни липи по прилежащия тротоар на улица „Видин“, които са част от зелената система на гр. Русе, съгласно чл. 13 от ЗУТ и свързаната с него Наредба №7?**

Становище за премахване на цитираните дървета е изготвено от специалист и утвърдено от ресорния заместник-кмет на база следната документация:

* Заповед № РД-01-3328/04.11.2021г. от Кмета на Община Русе за одобрен ПУП и ПЗ на УПИ – I- 5159, кв. 149 по плана на гр. Русе.
* Издадена виза за проектиране на обект „Многофамилна жилищна сграда с обществено обслужващ първи етаж, гаражи, допълващо застрояване за обект за търговска дейност и плътна ограда с Н=2,60 м“ за същия парцел;
* Одобрена проектна документация по част „Паркоустройство и благоустройство“;
* Разрешение за строеж;
* Дърветата се премахват на основание на чл. 19 от Наредба №1 за опазване на озеленените площи и декоративната растителност като е спазен чл. 19 от Наредба №30 за изграждане и опазване на зелената система на Община Русе.

**ВЪПРОС №2: Кой разреши изсичането на 6-те многогодишни дървета на възраст между 30 и 50 години, макар и намиращи се в парцела, които са в регулационните граници на гр. Русе и би трябвало да бъдат картотекирани?**

Три дървета в имот УПИ I-5159, кв. 149 са картотекирани. Разрешението за премахване на картотекирани дървета в частен имот е на база становище, изготвено от специалист и утвърдено от ресорния заместник-кмет. За обекта има изготвено и одобрено становище като са спазени всички изисквания съгласно действащата нормативна уредба.

**ВЪПРОС №3: Спазена ли е Наредба №30 за изграждане и опазване на зелената система на Община Русе**

Да. Категорично е спазена.

**ВЪПРОС № 4- Кой разреши 100% застрояване на имота и къде в този имот е предвидено място за озеленяване, включително и за засаждане на дървета?**

Със Заповед № РД-01-3328 от 04.11.2019 г. е одобрен ПУП за имот с идентификатор 63427.2.5159 със следните параметри – Н=12,00 м, Пзастр. – 80 %, Кинт 3,00, Позел. – 20%.

Съгласно одобрения и влязъл в сила ОУП на Община Русе, ПИ с идентификатор 63427.2.5159 попада в зона „Жг – жилищна зона с преобладаващо високоетажно застрояване“ със следните градоустройствени параметри – Н=26,00 м., Пзастр – 80%, Кинт – 3,0, Позел. – мин 20 %.

Съгласно одобрен инвестицонен проект – застрояването в имота е 77,00%, а озеленяването над 20,20 %.

**ВЪПРОС № 5 – Каква ще бъде височината на сградата и броя на жилищните и търговските единици в нея?**

Височината на сградата, съобразно ПУП, както посочихме е Н=12,00 м. Самостоятелни обекти – 10 бр.

**ВЪПРОС № 6 – Спазени ли са необходимите отстояния от съседните сгради, а линията на застрояване на тази сграда по ул. „Видин“ съобразена ли е и защо не съвпада с линията на застрояване на двата съседни блока намиращи се по същата улица?**

Всички градоустройствени изисквания съгласно Наредба № 8 за обема и съдържанието на устройствените планове и Наредба № 7 за правила и нормативи за устройство на отделните видове територии и устройствени зони са спазени.

**ВЪПРОС № 7 – Предвидено ли е изграждането на паркоместа, колко на брой и къде в имота ще бъдат разположени?**

Обособени паркоместа – 10 бр., колкото са самостоятелните обекти в сградата.

Благодаря за вниманието.

 **Г-н Иво Пазарджиев:** Благодаря на Архитект Ениманев. Кмета на Община Русе господин Милков иска да вземе отношение също.

 **Г-н Пенчо Милков:** Уважаеми господин Председател, уважаеми общински съветници, уважаеми господин Димитров, взимам думата, за да кажа няколко допълнителни думи след формалния отговор, абсолютно обоснован нормативен Ви дадохме. Първо в качеството ми на кмет, качеството ми на русенец, изказвам дълбоките си съболезнования на моя колега Пехливанян. Направих го лично, прегръщам го. Не мога да приема и аз нещата, които се случиха. Солидаризирам се с нашите медици, казах го неколкократно. Агресията и нетърпимостта в обществото не могат да рефлектират върху хората, които се грижат за нас и за хората, които обичаме. Солидаризирам се с вашето искане на съветници и с настойчивостта хората да проявяват по-голяма толерантност особено в този момент на криза. По отношение отговора на въпроса. Господин Димитров, Вашия въпрос е много актуален. Много граждани задават въпроси винаги когато бъдат отсечени дървета в нашия град, което мен ме радва, защото чистотата и средата на живот е не само да няма замърсяване, но и да се грижим за зелената система. Това, което искам да Ви уверя като човек, като личност непрекъснато и преди да бъда кмет, съм засаждал дървета. В момента общината прави програма и я реализира. Всяка година се засаждат стотици дървета, отделно подкрепяме много акции частни и ги подканяме хората, когато имат необходимостта да засаждат дървета, да правят с конкретни дървесни видове, на конкретни места. Дърветата в Община Русе регистрираните са много повече от съпоставими градове в България с нашия размер. В годините се е оказвала много добра грижа за дърветата и ние я продължаваме. В конкретния случай се е наложило това отстраняване. Вие сам посочихте колко стари са дърветата, което ме подкани да се изкажа. Гражданите трябва да знаят, че е изключително непопулярно, но дърветата трябва да бъдат премахвани преди да изсъхнат и да умрат сами, когато са в градска среда, защото градската среда не е естествената среда на живот на едно дърво. И преди то да стане опасно за гражданите и за нашия живот, дърветата след анализ на ландшафтен архитект, първо се окастрят и след това се премахват. На тяхно място се засаждат други. По новия градоустройствен план, има минимална ширина вече на тротоарите. В тесните тротоари вече няма да може да има вече дървета, защото те пречат на хората да се движат, майки с колички, надигат плочи и затова там е наложено такова изискване на тротоари само широки да има възможност да се слагат дървета. Благодаря Ви още един път за въпроса. Мисля, че отговора беше изчерпателен и подканвам гражданите да засаждат дървета. Координирано с администрацията ще се произнасяме много бързо по техните искания. Аз заварих може би над 500 становища на ландшафтните архитекти неизпълнени - за орязване на клони и за цели дървета. И съответно това, че наложих да се изпълнят, може би създаде впечатление у хората за някаква повсеместна работа, но дефакто казвам ви, че имаше с години становища, които хората са искали даден клон да се премахне или да бута керемиди и сгради, не бяха реализирани, ние ги проведохме тези дейности докрай и благодаря още един път за въпроса.

 **Г-н Иво Пазарджиев:** Благодаря на кмета на Община Русе. С изчерпване на дневния ред, закривам заседанието. Пожелавам приятен ден на всички.

**ИЗГОТВИЛ: ПРЕДСЕДАТЕЛ:**

 **Йоанна Гочева Иво Пазарджиев**